
Meilės poetas 


Ru mi yra vienas iš populiariausių poetų Jungtinėse Ame- 
rikos Valstijose, per pastaruosius kelis dešimtmečius par- 
duota milijonai jo knygų egzempliorių. Lietuvoje Rumi 
vardas yra girdėtas bent jau tiems, kas domėjosi Rytų 
kultūra ir poezija, tačiau jo kūryba menkai žinoma. Ta- 
riant šį vardą man atmintyje iškyla kitas vardas - Oma- 
ras Chajamas, ir ši asociacija tikrai ne atsitiktinė. Abu 
poetai atstovauja klasikinei persų poezijos tradicijai, 
nors jų gyvenimus skiria bemaž du šimtai metų. Lietu- 
voje Omaras Chajamas jau yra įleidęs šaknis, išleistos 
kelios jo rubajatų knygos, vertėjai vis bando eiti imtynių 
su tolima ir sudėtinga šio persų poeto kalba, poetika. 
Rumi, deja, tokio dėmesio nesulaukė. Pavyko aptikti vos 
vieną kitą bandymą, vieną kitą eilėraštį periodikoje. Yra 
išleista knyga apie Rumi, kurioje, pasitelkus viduramžių 
romano stilistiką, pasakojama poeto gyvenimo istorija 
(Nigel Watts, Meilės kelias, Kaunas: Mijalba, 2003). Ir 
viskas. Tikrai per mažai autoriui, kurį skaito milijonai 
žmonių visame pasaulyje. Tad kas gi yra tas Rumi? 
Poeto tikrasis vardas yra Jalal ad Din (ad Din) Rumi. 
Jis gimė 1207 metais rytiniame Persijos imperijos pa- 
kraštyje, Balcho mieste (šiandienis Afganistanas). Jo tė- 

vas, kilmingos giminės atstovas Bahaudinas Valadas, 
buvo garsus teologas, teisininkas ir pamokslininkas. 
Jo motina — Chorasano provincijos valdovo giminaitė. 
Kai mongolai įsiveržė į Centrinę Aziją, Rumi kartu su 
šeima ir būriu sekėjų paliko Balchą. Jų karavanas 1215- 
1220 metais keliavo musulmonų kraštais, trumpam 
rasdamas priebėgą daugybėje miestų, tarp jų Bagdade 
ir Damaske. Po piligriminės kelionės į Meką šeima ga- 
liausiai apsistojo Konijoje (šiandieninė Vakarų Turkija). 
Šiandien trys šalys — Iranas, Turkija ir Afganistanas — 
laiko Rumi savo nacionaliniu poetu, nors jo laikais šių 
valstybių nebuvo, visos jos priklausė kur kas didesnei 
Persijos imperijai. 

Rumi puikų išsilavinimą gavo namuose, vienas iš mo- 
kytojų buvo jo tėvas. Studijavo jis ir Damaske, Alepe. 
Kitu įtakingu mokytoju tapo tėvo mokinys Sajidas Bur- 
hanudinas. Vadovaujamas pastarojo, Rumi praktikavo 
sufizmą ir sėmėsi žinių apie dvasinio gyvenimo paslap- 
tis. 1231 metais mirus tėvui, Rumi paveldėjo jo pareigas ir 
tapo iškiliu religijos mokytoju, pamokslavo Konijos me- 
četėse. Būdamas dvidešimt ketverių metų jis jau garsėjo 
kaip puikus religijos žinovas ir mokslininkas. Tolesnis jo 
gyvenimas atrodė aiškus ir įpareigojantis. 

Didysis lūžis Rumi gyvenime įvyko 1244 metais, kai 
jis sutiko klajojantį mistiką Šamsą iš Tebrizo. Šamsas 
buvo alchemikas, teologas, mistikas, bet vieną dieną jis 
paliko už nugaros patogų gyvenimą ir tapo elgetaujančiu 
atsiskyrėliu, ieškančiu Dievo ne knygose, o atsiduoda- 
mas ekstazei, ignoruodamas tradicines religijos formas. 

Jis vaikščiojo vilkėdamas skarmalus, buvo šiurkštus, eks- 
centriškas, kai kurie amžininkai jį laikė tiesiog išprotėju- 
siu. Rumi šį klajūną, kuris buvo vyresnis daugiau negu 
dvidešimčia metų, laikė mokytoju, žmogumi, kuris gali 
atverti tiesiausią kelią link Dievo, o Šamsas priėmė jį 
kaip mokinį, kurio ieškojo jau daugelį metų. Jie tapo ne- 
perskiriamais draugais, ši draugystė truko kelerius me- 
tus. Rumi neatpažįstamai pasikeitė — vis labiau atsiduo- 
damas bendravimui su Šamsu, ekstazinėms meditaci- 
joms, jis ėmė vengti pamokslų ir tiesioginių pareigų. Kil- 
mingo, visuomenės gerbiamo mokytojo, pamokslininko 
ir laukinio prašalaičio draugystė kėlė aplinkinių ir Rumi 
šeimos nepasitenkinimą. Šamsas, sulaukęs grasinimų jį 
nužudyti, išvyksta iš Konijos, tačiau po ilgus mėnesius 
trukusių paieškų vėl grąžinamas į Rumi namus. Vis dėl- 
to 1247 metais Šamsas vėl dingsta, šįkart galutinai. Ma- 
noma, kad jį nužudė Rumi jaunėlis sūnus ar mokiniai. 

Rumi labai skausmingai išgyveno mylimo mokytojo 
netektį. Jis visiškai atsisakė pamokslų ir paskaitų, o savo 
skausmą išreiškė muzika, šokiu ir poezija. Dauguma jo 
tekstų parašyti nuo tridešimt septynerių iki šešiasdešimt 
septynerių metų; jis sukūrė tris tūkstančius meilės eilė- 
raščių, skirtų Šamsui, pranašui Mahometui ir Dievui, 
apie du tūkstančius rubajatų, šešių tomų dvasinį epą 
„Masnavi, kurį sudaro apie dvidešimt šešis tūkstančius 
dvieilių. Šis kūrinys laikomas vienu įtakingiausių veikalų 
islamiškajame pasaulyje. Osmanų imperijos laikais net 
buvo steigiamos specialios institucijos, nagrinėjančios 
Rumi palikimą. 

Rumi poeziją kūrė ne taip, kaip mes tokią kūrybą 
suprantame šiandien. Poeziją, muziką ir šokį jis įtraukė 
į religinę praktiką. Jis sukdavosi šokdamas, medituoda- 
mas ir kartu kurdamas poeziją, kurią skaitydavo balsu. 
Poetui mirus tas šokis tapo tradicinis, ir šiandien jį atlie- 
ka Besisukančių dervišų ordino nariai. Praėjus šimtme- 
čiams poeto kūriniai deklamuojami, dainuojami, jiems 
kuriama muzika, jie įkvepia romanus ir filmus. 

Rumi mirė 1273 metais Konijoje, ten ir buvo palaido- 
tas šalia tėvo. Didžiojo sufijų poeto atminimui Konijoje 
buvo pastatytas mauzoliejus, pavadintas Mevlanos var- 
du. Jame glaudžiasi mečetė, dervišų gyvenamieji pastatai 
ir šokių salė. Šventa vieta yra gausiai lankoma gerbėjų iš 
viso pasaulio. 

Rumi kūrybinį palikimą sunku apibūdinti keliais sa- 
kiniais. Pirmiausia jis yra džiaugsmo ir meilės poetas. 


Nepaliestas Meilės 
yra tarsi besparnis paukštis. 
Ką jis išmano apie pasaulį, 
Žinančiojo nepažindamas? 


Savo kūryboje jis mokėsi ir mokė meilės, ieškojo ke- 
lio ir būdo atsiduoti savo Mylimajam, su juo susilieti, 
tapti vieniu. Rumi, įkvėptas Šamso, buvo tikras, kad 
pačiame žmoguje tyvuliuoja žinių ir išminties rezervu- 
aras, kuriam reikia leisti ištrykšti tarsi fontanui. Būtent 
meilė jam buvo pažinimo ir gyvenimo šaltinis. Tačiau 
liežuvis neapsiverstų Rumi kūrybą pavadinti meilės ly- 

rika. Jo meilės samprata aprėpia pačius giliausius klodus 
ir pakopas, ji susijusi su būties pamatais, su gyvenimu 
nuolatinėje mirties akivaizdoje. Poeto kūryba persmelk- 
ta misticizmo, jis neieško Dievo išoriniame pasaulyje, 
tradicinėje religijoje, nepaiso įprastų dievoieškos formų. 


Anapus tikėjimo ir netikėjimo 
plyti neaprėpiama ekstazės erdvė, 
kur mistikas guldo galvą 
ant Tiesos pagalvės. 


Tačiau meilės poeto eilės neapsiriboja vien juslių ir 
jausmų pasauliu. Rumi buvo gerai susipažinęs su seno- 
siomis tradicijomis, mitologijomis, religiniais veikalais, 
su senaisiais graikų filosofais, todėl jo kūriniuose inte- 
lektualumas susipina su aistra, juos skaitantis žmogus 
turi ne tik virpėti iš jaudulio, bet ir įtempti protą bei 
vaizduotę. Rumi savo kūriniais siekia pamokyti skaity- 
toją, parodyti jam kelią anapus ego, bet tai ne morali- 
zavimas — tai mokytojo žodis. Mokytojo, kuris pasiry- 
žęs kiekvieną akimirką tapti mokiniu. Pasakojama, kad 
į poeto laidotuves susirinko ir musulmonai, ir žydai, ir 
krikščionys. Jo poezija ir jo mokymas buvo aukščiau 
konfesijų ir religinių dogmų. Todėl nenuostabu, kad ir 
mūsų dienomis Rumi sulaukia vis daugiau skaitytojų. 

Vakaruose susidomėjimas Rumi išaugo septintame 
dešimtmetyje, kai intelektualai, poetai, jauni žmonės vis 
labiau sukosi nuo materialistinio pasaulio ir atsakymų 
ėmė ieškoti gręždamiesi į Rytų išmintį. Tuo metu itin 

susidomėta sufizmu, o Rumi Vakarų intelektualams ta- 
po pagrindiniu sufizmo vėliavnešiu. Radosi vis daugiau 
vertimų, ypač JAV, jie skyrėsi savo forma ir pobūdžiu — 
nuo pažodinių iki rimuotų. 

Įdomu tai, kad populiariausi, geriausiai parduoda- 
mi vertimai yra Rumi kūrinių poetinės interpretacijos. 
1976 metais poetas Robertas Bly perdavė savo kolegai 
Colemanui Barksui persų poeto eilėraščių vertimus į 
anglų kalbą ir paprašė „išlaisvinti juos iš narvų . Barksas 
taip ir padarė, jis atsisakė sunkios, nerangios akademinės 
kalbos ir perrašė tekstus laisvosiomis eilėmis. Per dau- 
giau nei tris dešimtmečius jis išleido dvidešimt dvi Rumi 
knygas, kurios buvo verčiamos į kitas kalbas ir parduo- 
tos daugiau nei dviejų milijonų tiražu visame pasaulyje. 
Tokie Rumi vertimai, atsisakantys rimavimo ir eilėraščio 
struktūros, daugiausia dėmesio skiriantys žiniai, kurią 
perduoda tekstas, Vakarų pasaulyje tapo populiariausi. 

Šią knygą verčiau iš anglų kalbos, eilėraščiai joje vertėjų 
į anglų kalbą buvo atrinkti iš įvairių Rumi veikalų. Knygo- 
je jo kūryba buvo versta būtent tokiu pavidalu — laisvosio- 
mis eilėmis, artėjančiomis prie poetinės prozos ar aforiz- 
mų. Man teko nelengvas uždavinys perduoti svarbiausią 
Rumi žinią, mėginant nuspėti poeto ketinimus ir jo vertė- 
jų į anglų kalbą sumanymus. Tikiuosi, kad ši pirmoji per- 
sų poeto knyga lietuvių kalba sudomins skaitytojus, leis 
bent per vertimų stiklą prisiliesti prie Rumi išminties ir 
meilės. Pamąstyti apie meilės poeziją ir poezijos meilę. 


Eugenijus Ališanka 

Sielos Sodas 


PIRMA DALIS 


NA 
w 


Sugrįžk, mano siela, kiek dar 
tūnosi apgaulės sode? 
Siunčiau tau šimtus žinučių, 
rodžiau šimtus kelių, 
arba tu niekada jų neskaitei, 
arba manų patarimų nepaisai. 
Sugrįžk, mano siela, negaiški 
su kietaširdžiais, 
jie tavęs neįvertina. 
Kam ieškai vandens, 
kai esi srautas? 

Ar pamiršai? Esi karaliaus 
sakalas, esi Mylimojo 
spindulys, dieviškasis stebuklas! 


NAN 


Pataikaudami savo puikybei vaikomės 
trumpalaikių pavidalų. 
Kaip keista, būdami tokie nereikšmingi, 
mes puoselėjame tokias didžias iliuzijas. 


4 S 
r 


Nesielvartauki dėl būtų džiaugsmų, būk tikras, 


jie vėl pasirodys kitu pavidalu. 


Vaikas džiaugias žindomas pienu, 


bet sykį atjunkęs jis naują džiaugsmą atranda, 


duoną ir medų. 
Džiaugsmas rodos įvairiais pavidalais, 
jis keliauja iš vienos vietos į kitą. 
Jis gali staiga apsireikšti lietumi 
ar rožių lysve; štai jis ateina kaip vanduo, 
štai kaip grožis ar kaip skalsi duona. 
Bet nelauktai jis gali parodyti veidą 
iš anapus širmos ir sunaikinti visus stabus, 
trukdančius tau ieškoti Dievo. 
Miegant, kai siela palieka kūną, 
tu gali susapnuoti save kaip aukštą kiparisą 
ar nuostabią rožę, bet įspėju, mano drauge, 
visi šie vaiduokliai išnyksta, 
vos tik siela sugrįžta į kūną. 
Nepasikliauki niekuo, tik sava širdimi. 

we 
Zmogus gali ištverti trumpą lietų, 
tačiau netrukus jau ieško pastogės, 
o antys kryksi laimingos, 


nes lietaus vanduo jas maitina. 


w 


Protas yra šviesus ir ieško teisingumo, 
tad kodėl tamsusis ego ima viršų? 
Nes kūnas yra ego namai, 

o protas juose tėra svečias, 
ir ego šuo prie savų durų yra tarsi liūtas. 


w 


Jei pasakytum dar negimusiam kūdikiui, 

kad kitapus įsčių plyti nuostabus pasaulis, 
kur žalios pievos ir vešlūs sodai, 

aukšti kalnai ir plačios jūros, kur dangų apšviečia 
saulė ir mėnulis, nepatikėtų 
kūdikis tokia nesąmone. 
Būdamas tamsiose įsčiose, kaip jis galėtų įsivaizduoti 

neapsakomą šio pasaulio didybę? 

Lygiai taip, kai mistikai kalba apie pasaulius 
anapus kvapų ir spalvų, paprastas žmogus, 
apkurtęs nuo godulio ir apakintas naudos troškimo, 
nepajėgia suvokt jų tikrovės. 


Sielos Sodas 


Pasistatęs sau vištidę 
nesikviesk į ją kupranugario! 
Vištidė yra tavo kūnas, 
višta yra tavo protas, o kupranugaris — 


Jos didenybė šlovingoji Meilė. 


N i p 
RY 


Mūsų juslės tarpusavy susijusios, 
nes visos penkios auga iš vienos šaknies, 
kai viena paaštrėja, ir kitos stiprėja. 
Matymas stiprina kalbą, bendravimas plečia 
vaizduotę, o regėjimas kiekvieną juslę 
skatina ir žadina dvasinę įžvalgą. 

Jei kuri juslė išsilaisvina iš pančių, 
probėgšmais neregimybę išvydusi, 
atveria ją ir visoms kitoms. 

Esi matęs, kai viena avis šoka 
per upelį, o visa banda seka iš paskos. 
Tad ginki savo juslių bandą į ganyklą 
ir leisk joms skabyti dangiškąsias gėles 
Tiesos Sode. 


Sielos Sodas 


r 

„Sakyki, - paklausė mylimasis švelniai, - 
kaip galėtumei gyventi be manęs? 
Atsakiau: „Be tavęs esu prapuolęs 

kaip žuvis be vandens.“ 
Jis nusišypsojo: „Čia tik tavo kaltė.“ 

Mano Svečias pasirodė netikėtai. 
Krūptelėjusi mana širdis paklausė: „Kas ten?“ 
„Šlovingasis mėnulis, — atsakė mano siela. 
Svečias buvo namuose, bet mes tarsi pamišėliai 
lakstėme gatvėmis ieškodami jo. 

„Aš čia!“ — jis šaukė iš vidaus, 

o mes tarsi balandžiai ulbėjom: 

„Kur, kur esi?" 

Taip minia susirenka naktį šaukdama: 
„Gelbėkit, gelbėkit, vagis!, o vagis, 
stovintis tarp jų, irgi šaukia, 
jo šūksmus stelbia ir skandina minia. 


Posakis „Jis yra su tavimi“ reiškia — 
kai ieškai Jo, Jis yra su tavimi, 
arčiau tavęs nei tu pats, tad kam ieškoti kitapus? 
Tirpk tarsi sniegas, nuplauk savąjį aš nuo savęs 
ir leiski meilei tavo sieloj augti tyliai kaip lelija. 


Sielos Sodas 

Tik nežinojimas laiko paukštį įkalintą narvely. 
Didieji Meistrai pabėgo iš savo narvo 
ir tapo vedliais, rodančiais tikėjimą 
kaip vienintelį kelią iš nežinojimo. 


Įpratai lėtai vaikščioti 
apimtas pagiežos ir apmaudo. 
Irzlus ir pavydus, smulkmeniškas 
ir toks prieraišus, 
kaip tikiesi pasiekti sąjungą? 

Palik šį drumzliną vandenį ir ieškoki skaidrumo. 
Tokiam silpnam tau reikia visokeriopos Dievo pagalbos 
ir malonės, kad įveiktumei 
bangas ir saugiai pasiektumei krantą. 

Glauskis prie tų, kuriems nereikia prieglobsčio. 
Tik ant meilės žirgo gali nukeliauti anapus saulės ir mėnulio, 


kad išvystum Tobuląjį. 


Sielos Sodas 

Tiesos paslapties neatskleisi klausinėdamas 
ar atsisakęs turtų ir padėties. 
Vien žodžiai širdies neišaukština, 
skausmas yra kaina, kurią sumoka širdis. 

Gali būti išdidus ir savimi patenkintas, tačiau 
koketuodamas įspūdžio saulei nepadarysi. 
Nustok vaikščiojęs savo paties šešėlyje, 
mėgaudamasis kvailomis mintimis. 
Pakelki galvą, pažiūrėk į saulę, 
ženki tarp gėlių, tapk žmogumi. 
Negyvenk tamsoje kaip naktinis paukštis, 
melskis už savo vaizduotės pabaisas. 
Kelkis ir ieškok šviesos, žvelk saulės kryptimi. 


Sielos Sodas 

Šis kūnas yra svečių namai, 
kasryt sulaukiantys naujo gyventojo. 
Pasveikink juos visus, nes jie gali būti 

neregimybės pasiuntiniai. 
Nelaikyk jų našta, 

nes jie gali sugrįžti į nebūtį. 

Kaskart, kai mintis įžengia į tavo širdį, 
priimk ją kaip garbingą svečią, tavo vertę parodo 
mintys, kurias puoselėji. 

Priglobk liūdnas mintis, nes jos švariai iššluoja 
tavo širdies namus, 
aprenka sudžiūvusius lapus ir išrauna kreivas šaknis, 
parengdamos dirvą naujiems džiaugsmo daigams. 
Kai liūdesys ką nors atima iš širdies, 
atsilygina kažkuo geresniu. 

Be šėlstančio griaustinio ir žaibų 
augalus išdegins saulė. 

Būk dėkingas už visa, ką gauni, 
gera ar bloga, nes tai gali būti dovana 
iš Dvasios lobyno, išpildysianti 
tavo slapčiausią troškimą. 

Norėčiau, kad sielvartas ir liūdesys 
sudaužytų tau širdį, neištikimasis meiluži, 
ir atimtų visa, 
kas tau brangu šiame pasaulyje. 
Kadangi niekas manęs neprisimena, išskyrus liūdesį, 
laiminu jį tūkstantį kartų per dieną. 


A, 

Linkėjimai nuo girto meilužio! 
Pavogei mano širdį, Mylimasai, 
dabar siūlau ir savo gyvenimą. 
Draugai, leiskitės Jo nugirdomi, 
nes kokia nauda iš pusgirčio. 

Jo vynas tarsi kibirkštis sielai. 
Meilės karalystėje daug blyškių veidų, 
daug liūdesio ir daug ašarų, tačiau nesirūpink 
dėl savo gero vardo. Kai tapsi 
tuščia taure, Vyno Pilstytojas 
pripildys tave Dieviškosios Meilės. 
Nesirūpink dėl gero vardo, 


ir būsi pagarbintas. 


Dievas mums patiekė tokį stiprų vyną, 
kad nuo jo apsvaigusieji išsivaduoja iš abiejų pasaulių. 
Jis suteikė hašišo pavidalą galiai, kuri ragaujantįjį 
išlaisvina nuo savimonės. 

Jis sukūrė miegą, ištrinantį kiekvieną mintį. 
Dievas sukūrė tūkstančius vyno rūšių, galinčių užvaldyti 
mūsų protus. Neapsigauk dėl vyno įvairovės! 
Jėzus buvo apsvaigintas Dievu, jo asilas miežiais. 
Ieškok džiaugsmo vyno pas palaimintuosius, 
kurie jo pilni. 

Kiekvienas meilės objektas yra tarsi ąsotis, viename tik nuosėdos, 
o kitas pilnas tikrų perlų. 

Bet koks vynas pakylės tave, tačiau būk žinovas, 
ragauk atsargiai, vertink kaip karalius ir rinkis 
neužterštą baimės ir tuščių lūkesčių. 


Sielos Sodas 

Siela pelė yra graužikas 
ir gavo protą pagal savo reikmes. 
Visagalis nieko neduoda be reikalo. 
Dievas nebūtų sukūręs žemės, jeigu 
pasauliui jos nebūtų reikėję. Jeigu žemei nebūtų 
reikėję kalnų, Jis nebūtų sukūręs jų tokių 
didingų. Jeigu nebūtų reikėję saulės, 
mėnulio ir žvaigždžių, Jis nebūtų 
jų sukūręs. Jis davė žmogui įrankius 
pagal jo reikmes. Reikmė tad 
yra visų daiktų buvimo priežastis, taigi 
augink savo reikmes greičiau, kad 
Jo gerumo jūra galėtų įsiūbuoti dosnumo bangas. 

Kas yra tas uraganas, smogiantis iš dangaus, 
priverčiantis tūkstančius laivų siūbuoti ir sverdėti tarsi girtus? 
Dėl vėjo laivai plaukia ir dėl vėjo jie skęsta. 
Dievas valdo vėjus, kaip mes valdome savo kvėpavimą 
ką nors smerkdami ar girdami. 

Skirtingi vėjai dvelkia nuo neregimybės, 
vieni neša palaimą, kiti griuvėsius. 

Vėjas yra regimas, tačiau jo šaltinis paslėptas. 
Tyros širdys jaučia šaltinį ir yra 
vedamos jo šviesos. Jų tikėjimas nepalaužiamas, 
jie tyli, jų akys seka kelią 
kaupdamos išmintį. Tie aklieji, šaltinio nematantys, 
tampa pavidalų garbintojais, lošiančiais iš savo gyvenimo. 
Jie sėdi prie didžiųjų meistrų kojų 
kartodami jų žodžius, keldami bruzdesį dėl tikėjimo, 
ieškodami dūmo kaip ugnies įrodymo. 

Būk kaip Saulė, Karalius be dvariškių, 


tylus ir nejudrus kaip atramos taškas. 


Sielos Sodas 


wi 


Neapsikvailink, mano drauge, 
šiuo pasauliu neverta pasitikėti. 
Gėrimu saldžiu jis apsvaigins, 
staiga paliks tave 
ir puls į glėbį 


kitam meilužiui. 

Gėlės gyvena trumpai, tačiau proto sudaigintos 
gėlės išlieka šviežios. 
Žemės žiedai vysta ir blunka, 
širdies žiedai, štai džiaugsmas! 

Mes gėrimės visais žinomais mokslais, 
bet jie tik viena puokštelė iš Dievo Sodo. 
Laikomės įsikibę šių kelių puokščių, 
nes patys save išvijom iš Sodo. 
Netapęs Dievo mylimuoju 
tesi aidas, kalnas be savojo balso. 
Aidas yra kito šaltinio atspindys, 
kaip ir tavo kalba bei jausmai. 
Dieviškojo prado neįkvėpra kalba 
kyla iš savivalės ir sūkuriuoja kaip dulkės ore, 


kaip kandys saulės spinduly. 


Sielos Sodas 


Tr 


Juslės yra proto įrankiai, 
o protas yra Dvasios įrankis. 
Kai protas sutrinka, 

Dvasia grąžina aiškumą ir darną. 
Mūsų troškimai ir mintys užauga sielą, 
kaip dumbliai užauga tvenkinio paviršių. 
Ego tarpsta drumzliname vandenyje, 

o protui reikia aiškumo ir skaidrumo. 
Tegu protas tampa meistru, 

o juslės paklusniais tarnais. 
Meistras, užmigdęs savo jusles, gali 
išvysti vidinį pasaulį, kylantį iš Dvasios. 
Net būdraudamas jis sapnuoja — 
sapnuoja, kad atveria vartus į Dieviškąją Tiesą. 

Nuplaunu visa, ką žinau, nuo savo širdies ir pamirštu save, 
nes negaliu stoti prieš Mylimąjį tikėdamas 
esąs visų menų meistras. Esu tik Dvasios kiautas. 
Palieku protą ir neriu į sumaištį. 


Sielos Sodas 


Įsimylėjėlių sambūris tarsi laužas, 

tu esi vanduo, gesinantis ugnį. 
Saulė apšviečia šią sueigą; pasitrauk, 
nes esi debesis, užstojantis saulę. 
Nesisėsk prie įsimylėjėlių stalo, esi dar žalias 
ir neparuoštas. Nors veržies 
į pavojų ant savo medinio žirgo, tačiau 
Vartų Sargas žino, iš kur tu esi. 
Rinkis meilę, mano drauge, kuri yra tikras pinigas tavo delne, 
arba susilaikyk, jeigu sieki atlygio. 
Sėdėk su būdraujančiais, kitaip karavanas 
išvyks tau dar miegant. 

Vos iškelsi savo liūdesį 
iš širdies gilumos, 
jis iškart bus nuplautas. 
Pažvelk į gėlę, 


ji negali nuslėpti savo kvapo nei spalvos. 


Sielos Sodas 

Žmogus slepias už savo žodžių, 
jo liežuvis yra užuolaida virš sielos durų. 
Kai vėjo gūsis kilsteli užuolaidą, 
pasimato vidaus slaptuma, 
tu regi, kas ten slypi, 
auksas ar gyvatės, perlai ar skorpionai. 
Tuščia kalba liejas iš žmogaus lengvai, 
tik išminčiai laikos tylos. 
Suklaidintos akys mato dvigubą mėnulį, 
ir šis suglumęs žvilgsnis yra tarsi klausimas; 
kai susijungi su Dieviškąja Šviesa, 
klausimas ir atsakymas tampa vieniu. 
Tačiau neapsikvailink, jeigu girdi vien atsakymą, 
nes ausis tėra tarpininkas. 
Akis pagauna tikrovę tiesiogiai, 
o ausis pasitiki žodžių pažadais. 
Vien iš žodžių nepažinsi ugnies, 
nesikliauk svetimu išmanymu, 
nėra jokio tikrumo, kol pats nesuliepsnoji. 
Suteik ausiai tokį jautrumą, kad ji taptų akimi, 
kitaip žodžiai užstrigs ausyje 
ir tiesa niekada nepasieks širdies. 

Šviesos, kuri yra gyvybės šaltinis išminčiui, 
silpnojo akys neištveria. 
Ugnis, skirta geležiai lydyti, netinka 
obuoliams kepti, jiems reikia ramesnio karščio. 
Tačiau tokia liepsna per švelni dervišui, 
kuris, kaip geležis, noriai traukia šį liepsningą karštį savęspi. 
Vilkdamas sunkią naštą, laimingas ir įraudęs, 
jis žengia į pačią liepsnų širdį, skandindamas savo esybę ugny. 
Jis yra pasaulio širdis, 
nes Dievo veikmės laukas yra ne kūnas, o širdis. 


Sielos Sodas 

Šokti nereiškia stryktelėt ant kojų 
ir lengvai pakilti į orą lyg dulkei. 
Kad pakiltumei viršum abiejų pasaulių, 
reikia šokt iki kraujo ir skausmo, atsisakant gyvenimo. 


Sielos Sodas 


Visą tą jaudulį sukelia taurė vyno, 
kurį Mylimasis išliejo ant šitos žemės. 
Nuo Jo aromato apgirsti ekstazėje, 
Jo šviesa išmuša širdį iš vėžių. 
Jeigu tavo širdis sunki, 
tikriausiai myli vien save. 
Nukreipki žvilgsnį link Jo, 
ir Jis išgydys tave! Jo kvėpsmas nuneš 
rudeninius prieštaros vėjus 
ir savo žiedais 
užklos dyglius tavo širdies sode. 

Yra du protai! 
Vienas įgyjamas iš mokytojų ir knygų, 
iš kartojimų ir mokslų, jis suteikia pranašumo jausmą, 
tačiau pastangos jį palaikyti tampa didžiule našta. 
Jis išsenka, kaip ir vandens tiekimas į namus 
nutrūksta išdžiūvus šaltiniui. 
Kitas protas yra Dievo dovana. 

Kol versmė Dvasios širdyje gyva, 
žinojimo vanduo, kunkuliuojantis iš vidaus, 
niekada neužaks ir neužsistovės. 

Ieškok šaltinio savyje! 

Dvasininkų išmanymas grindžiamas religijos teise, 
teisėjų išmanymas grindžiamas įrodymais, 
o dieviškųjų pasiuntinių išmanymas 
grindžiamas tiesiogine Dievo Šviesos pagava. 


Žmogiškojo proto pakopos 
driekias nuo žemės ligi dangaus. 
Vienas šviesus kaip saulė, 
kitas blausus kaip tolima žvaigždė. 
Vienas tarsi mirksintis žibintas, 
kitas tarsi žaibo blyksnis. 
Menkas protelis užtraukia gėdą 
Visuotiniam Protui, 
nes žemiški troškimai neleidžia žmogui 
pažinti Tiesos. 

Tačiau esti dar aukščiausioji proto rūšis, 
laisva nuo troškimų, 
kuri gali išvysti Dievo Šviesą. 

Tegu dulkės iš po tavo kojų 
nusėda man ant blakstienų. 
Kai kankini mane, aš džiūgauju, 
nes tai yra tavo ištikimybės ženklas. 

Kai visi užmiega, 
o namai tušti ir tylūs, 
pats laikas žengti į sodą, 
palenkti obels skraistę arčiau persiko 
ir pašnibždom išduoti rožės paslaptį jazminui. 
Pavasaris, kaip Kristus, murma burtažodžius, 
kurie grąžina į gyvenimą kančios išvargintus augalus. 
Jie praveria lūpas dėkingi, 
ir siela apsvaigsta nuo jų kvapo. 
Žvelgdamas į gaisą, sklindantį tamsoj, 
į rožės ir tulpės veidus, 
įžiūriu juose slypinčią šviesą. 
Plazda lapas ant šakos ir dreba mano širdis, 
vėjas virpina lapus, o grožis virpina širdį. 


Mr 


„Atsisakyk to, ką žinai, atsisakyk gyvenimo 
dėl amžinojo Meilės vyno paslapties.“ 
„Tačiau prieš mirdamas, — tariau, — norėčiau pažinti tave.“ 


„Kai pažinsi mane, mirties daugiau nebebus. 

O sodininke, sodininke, 
ruduo atėjo, 
kokios vienišos šakos ir lapai. 
O sodininke, 
ar girdi, kaip dejuoja belapiai medžiai, 
išsirikiavę raudotojai 
juodais drabužiais, kaip jie ašaroja? 


Ašaros nebyra be priežasties, 
joks veidas neišbąla be širdies skausmo. 
Juodas liūdesio varnas pasirodė sode, 
trempdamas sudžiūvusią žolę, 
„Kur ta rožių lysvė dabar, kur lelijos, 
kvapnusis jazminas ir kiparisas? 
Kur tie vaismedžiai, žalios vejos, 
kur lakštingala ir nuostabusis povas?“ 


Kaip Adomas, išvytas iš rojaus, 
medžiai liko be drabužių ir vainikų, 
o sodas, raudos sustingdytas, 
laukia Dieviškojo vilties pažado. 

Tačiau tu, šventavagi varne, dar palauk! 
Tavo pavydui, ledas ims tirpti, 
vanduo vėl plūstelės upeliais, 
sugrįš ir spalvos, ir kvapai. 


Prisikėlimo trimitas grąžins gyvybę pasaulin, 
pripildys rožių sodą juoko 
ir lakštingalos giesmės. 
Ruduo numirs, ir mes šoksime ant jo kapo. 


Džiūgauk, nes jau brėkšta Didybės aušra! 


Sielos Sodas 

Miriau šimtus kartų, Mylimasai, 
tačiau Tavo aromatas grąžindavo mane atgal. 
Šimtus kartų buvau netekęs sielos, 
tačiau Tavo balsas ją vėl sugrąžina. 
Įžadą, mūsų duotą tą didžią valandą, 

Tu priėmei; šimtus kartų laužiau jį, 
apgautas troškimo Tave pasiekti. 

Kaip norėčiau vėl žvelgt į Tave 
ir pasiūlyti širdį kaip jauką Tavajai meilei. 
Esi liepsna žmonių širdyse, 
sukanti ratą kaip mėnulis žydru mano širdies skliautu. 

Vieną ankstyvą rytą sode nuskyniau gėlę, 
netikėtai išdygo Sodininkas, ir aš išsigandau. 
„Ko jaudinies dėl gėlės, 


kai esu atidavęs tau visą Sodą! 


Sielos Sodas 

Brangioji siela, neatidėlioki išvykos 
į nuostabiąją kelionę 
po prasmės jūrą! 

Atminki, įveikei daugelį pakopų, 
nesipriešink, pasiduok kelionei. 
Nusiplauk žemės molį nuo sparnų, 
sek priešais einančiųjų pėdsakais. 
Negaišk puodžiaus dirbtuvėje, 
sudaužyk ąsotį ir plauk su gyvenimo srautu. 
Leiskis greičiau nuo kalno prie jūros, 
nes kalnas nepasiūlys tau prieglobsčio. 
Neklaidžiok rytuose ar vakaruose, 
eik tiesiai į saulę! 

Jos šviesoje, kaip mėnulis, 
būsi kartais pusmėnulis, 
kartais pilnatis. 


Pirmoje pakopoje žmogus tėra forma, 
vėliau Dvasia suteikia būdo grožį. 
Pirmoje pakopoje vaisius tėra forma, 
vėliau ateina jo gardumas, kuris ir yra tikslas. 
Pirmiau išgražink save, tada kvieskis Mylimąjį į svečius. 


Sielos Sodas 


Nepasiekdamas Tavyjų lūpų, Mylimasai, 

bučiuoju brangakmeniais išpuoštas rankas. 

Nepasiekdamas Tavojo dangaus, 
guliu sugniuždytas ant žemės. 

Prašyk Dievo meilės, ne gyvenimo, 
prašyk Dievo sielos maisto, ne duonos. 
Sukurtų būtybių pasaulis yra 
kaip tyras skaidrus vanduo, 
kuriame švyti Dievo savybės. 
Žinojimas, teisingumas, malonė 
atsispindi vandeny kaip dangaus žvaigždės. 
Ateina karta po kartos, tačiau 
mėnulis vis toks pat. Keičias laikai ir žmonės, 
tačiau išminties ir teisingumo esmė lieka ta pati. 
Gražieji atspindi Dievo Grožį, 
ir mylėti grožį reiškia mylėti Jį. 

Džiūvimo ženklai primena šaką, 
negalinčią linguoti ar lankstytis. 
Atsiskyrusiųjų nuo pasaulio galūnės 
lanksčios lyg žalia šaka, 
kuri lengvai linksta pinama į krepšį. 
Daug tokių, kuriuos idėjos ir svajonės 
paliko be gyvybės syvų, 
jie nelinguoja ir nelinksta jokia kryptimi. 
Tebūnie mano žodžiai simboliniai, tačiau jie tarsi ugnis. 
Ar matei, kaip greitai sudega sausos šakos? 
Niekas neapsaugos nuo Dvasios ugnies. 
Viskas pražūva, išskyrus Jo Veidą. 
Išsižadėk savojo aš ir apmąstyk žodžius, 


kurie kyla iš Dievo tylos. 

Brangioji siela, jau dvelkia pavasariu, 
keliauk į rožių sodą ir klausykis 
žolės, lelijos, 
hiacinto šnabždesių: 
„Ką pasėjai, tą ir pjausi. 
Matai, kaip po niokojančios žiemos 
nauji žiedai užgožė dyglius, 
matai, kaip aukštai pakilo pašlovintasis kiparisas. 
Dvasia ir vanduo papuošė rožių sodą, 
ir šis tapo dar gražesnis. 
Kokia palaiminga draugija! 
Ar ilgai tavoji širdis 
liks įkalinta geidulių žiemos? 
Prašyk širdies parodyti kelią, prašyk sielos parodyti mėnulį. 
Kelkis ir nuprausk veidą tuo pačiu vandeniu, 
kuris šitaip gražiai nuskaistino rožės veidą. 

Paragauki džiaugsmo, kurį teikia tikrasis tikėjimas, 
ir pasaulio pagundos išblės. 
Tačiau iš smegenų, apgirstančių taip lengvai, daug nesitikėk. 
Parduok smegenis ir pirkis sumaištį! 
Tokie mainai atneš tau didžiulį pelną. 


Tavo protas gali pakilti į didžias aukštumas, 
tačiau tavo papūgiška prigimtis laiko jį prie žemės 
lesiojantį žinias, kurios tampa našta tavo sielai. 
Pamiršk visa, ką žinojai, ir apglėbk beprotybę! 
Atiduok savo turtą vargšams, išsižadėk saugumo, 
gyvenk pavojingai, įžeidinėk giriančius tave, 
gerk nuodus ir išpilk gyvenimo vandenį. 
Užmirški gerą vardą, nebijok gėdos. 

Visą gyvenimą buvau apdairus, 
nuo šiolei gyvensiu apglėbęs beprotybę. 


Sielos Sodas 

Išdidus mokslo žmogau, 
nusileisk iš savų aukštumų, 
įsimylėk ir tapki kvailiu! 
Tapk nuolankus kaip dulkės, 
keliauk su visais, 
gerais ar blogais, jaunais ar senais, 
ir vieną dieną 
gal tapsi karaliumi. 

Nešiesi pilną krepšį duonos, 
tačiau prašinėji trupinių, eidamas nuo durų prie durų. 
Esi vandeny iki kelių, 
tačiau maldauji gurkšnio iš kiekvieno sutiktojo. 
Kodėl esi toks aklas ir užsispyręs? 
Verčiau elgetauki prie savo širdies durų. 

Tūkstančiai kvailių velniui moka auksu 
nesuvokdami, kad perka vien skausmą. 
Laiko Siuvėjas nesiuva drabužio, 
pirmiau nesukirpęs medžiagos. 
Gražios gėlės džiugina akis, 
tačiau valgydamas jas subloguosi. 
Laikai lavoną rankose nesuvokdamas, 
kad jis sustingdys tavo kūną ir sielą. 
Laiko kauliukus meti nerūpestingai, 
nesuvokdamas, kad varžovas yra trik trako meistras. 
Patogiai ištiesi kojas 
ant minkštos šios žemės lovos nesuvokdamas, 
kad ji tik paskolinta. 
Skendėdamas dulkėse pakelki akis į Dvasią 
ir kalbėki be žodžių kaip angelai, 


šnibždantys nuo lazuritinio pasaulio stogo. 

Gali būti dievobaimingas, atsidavęs maldoms, 
bet paskubėki, nes namai dar toli. 
Gali manyti esąs dvasingas 
ir atsidavęs ekstazei, 
tačiau šimtai karavanų praėjo pro tave, 
o tu vis nepabundi iš gilaus miego. 

Meilė yra mano religija! 
Gyventi vien prote ir kūne 
man gėda. 
Meilė nubraukė dulkes man nuo sielos, 
ir dabar giedrame danguje 
švyti mano dvasios mėnulis. 
Per amžius mušiau meilės būgną 
tau atliepdamas. 
Mano gyvenimas priklauso nuo mano mirties. 

Grasindamas savanaudžiams 
pykčio kardu, 
tik pats susižeisi. 

Kiti rado priebėgą atsisakę savęs, 
atspindėdami visa, kas randas aplinkui. 
Spjaudamas į šį veidrodį, spjauni į save. 

Tai, ką matai, bjaurumą ar grožį, 

yra tavo paties atspindys. 
Paprasti ir tyri 
savęs atsisakiusieji yra pasaulio veidrodis. 

Širdie, būk atidi, 
būk pakanti, 
bėk, jei sielvarto mintys tau per sunkios, 
žaisk toliau savo vaikiškus žaidimus. 


Visi savanaudžiai malonumai lakūs ir apgaulingi 
lyg žaibo blyksnis iš tamsos. 
Tokioj šviesoj nei paskaitysi, nei kelionės tikslą pasieksi. 
Tavo kelias bus ilgas ir vedlio neturėsi, 
apgaulė vilks tave mylių mylias 
per naktį į tyrus. 
Vieną mirksnį suklupsi užkliuvęs už kalno, 
kitą nusirisi upėn. 
Kol žavėjais žaibu, 
saulėtekio spinduliai tave apleido. 
Gali ilgai keliauti 
vedamas nuomonės, netvarios kaip ir žaibas. 
Tačiau nuomonė nepakeis tiesos, 
žaibo blyksnis apakino tave, nebematai tekančios saulės. 
Eiks, lipki į mūsų laivą 
ar bent jau prisiriški savąjį prie mūsiškio. 

Meilės Sode atsipalaiduoti nevalia 
nė akimirką, nes prarasi savo 
vietą įsimylėjėlių eilėj. 

Būk aštrus kaip dyglys, jei nori, 


kad Mylimasis šalia tavęs atsisėstų. 

Jei esi riboto mąstymo, 
visas pasaulis tau atrodys ribotas. 
Jei esi laimingas su draugais, 
pasaulį regėsi kaip rožių sodą. 

Buvo daug nusigavusių iki pat Sirijos ir Irako, 
bet nieko nepamatė, vien netikėjimą ir veidmainystę. 
Buvo daug nusigavusių iki pat Herato ir Indijos, 
bet nieko nepamatė, vien pirkėjus ir pardavėjus. 
Buvo daug nusigavusių iki pat Turkestano ir Kinijos, 
bet nieko nepamatė, vien suktybes ir apgaulę. 
Jeigu keliauninkas ieško išorinių potyrių, 
jis gali keliauti per pasaulį ir nematyti esmės. 
Jeigu karvė pereitų Bagdadą, ji neišvystų jokių 
miesto grožybių, išskyrus meliono žievę. 
Tačiau erdvi karalystė anapus priežasties ir pasekmės 
yra Dievo buveinė, nuolat kintanti ir amžinai nauja. 
Visa, tebūnie Rojus ar Edeno upės, 
tampa bjaurastimi, kai nuolat regima tik iš vienos pusės. 

Mūsų akims neduota Dievo matyti, 
Jis mato mus. 
Forma randas iš Dvasios 
kaip kalba randas iš minties. 
Mes nežinom, iš kur minties jūra išnyra, 
bet žinom, ar minties bangos 
yra kilnios ir tyros, mes žinom, kad jūra, 
iš kurios jos kyla, yra tokia pati kilni. 
Formos gimsta iš Žodžio ir vėl miršta 
kaip bangos, grįžtančios jūron. 
Ir mes su kiekviena akimirka mirštam ir grįžtam pas Jį. 
Pasaulis nuolat atsinaujina, 
nors mums atrodo toks pat. 
Iš tiesų pas Jį mes sugrįžtam. 

Ieškotojau, kai jauti sielą susitraukiant, 

žinok, tai tik į gera, 

neleisk širdžiai sielvartu liepsnoti. 

Kai pletiesi, tu eikvojies, 

o išlaidos reikalauja 

pajamų iš skausmo apimtos sielos. 

Jei visad būtų vasara, šaknys išdegtų 
ir sodai niekada nesužaliuotų. 

Žiema atrodo rūsti, bet ji ir meili kartu. 
Kai pradedi trauktis, mano drauge, 
stebėki plėtimąsi viduje, 
neliūdėk ir nesiskųsk. 

Vaiko akys nukreiptos į šios dienos reikmes, 
o išminčiaus akys regi iki pačios pabaigos. 
Kai užsičiaupsi, 
kitas pravers burną, ieškodamas peno 
Dvasios paslaptyse. 

Kūniško džiaugsmo cukrus 
tėra liūdesio sodo vaisius, 
šis džiaugsmas yra žaizda, liūdesys yra trauklapis. 
Mokykis apglėbti liūdesį, 
žvelki jam tiesiai į veidą, ir džiaugsmas sugrįš. 
Bet koks veiksmas sūpuojas tarp traukimosi ir plėtros, 
abu svarbūs kaip ištiesiami ir suskleidžiami 


paukščio sparnai skrydyje. 

Kaip vieniša Dievo jūroje 
neregint krantų, 
ir mes, lyg laivai naktyje, 


esam plukdomi vien Jo Sviesos malonės. 


Ar žinai, iš kur esi? 

Esi iš dieviškosios šventovės. 
Argi nepameni, kaip įveikei 

tas dvasios ekstazės pakopas? 

Pamiršai jas, 
tad esi dabar suglumęs ir sutrikęs. 

Sielą pardavei už saują dulkių. 

Kokį pigų sandorį sudarei! 
Sugrąžink dulkes ir pripažink savo vertę, 
tu ne vergas, tu esi karalius. 
Tai dėl tavęs tie nuostabūs pasislėpėliai 
nusileido iš dangaus. 

Sveika, saldžioji melodija! 
Tu atneši ženklus iš neregimybės, 
tu atneši gyvybę šiam mirusiam pasauliui. 
Aplenk mano ausis ir sukrėsk mano sielą, 
pakylėk ją ligi užburto pasaulio, 
kur nunešei mano širdį. 
Tavo teikiamas džiaugsmas 
liudija tave ilgai siurbčiojus 
dieviškąjį vyną, 
tavo saldumas liudija tave ragavus 
dangiškojo nektaro. 
Iš tavo pasėtų sėklų 
ima želti nauji daigai. 

Tik erdvioje širdies priebėgoje, 
kur trykšta gaivūs šaltiniai 
ir Žydi rožių sodas, 
tik rožių soduose pasieksi ekstazę. 


Klausiu, nenustygstanti siela, iš kur atėjai 
ir kas palaiko tave? 
Ką tokio išvydai šiame nebūties pasaulyje, 
kas traukia tave čia, kad skubi uždususi, apgirtusi, 
nuo kalno viršūnės nustumta 
į niekio jūrą? 
Nors kiekviena būtybė bijo nebūties, 
tu neklausai patarimų ir nenurimsti. 
Koks vėjas atnešė tave čia? 

Esu tau atsidavęs, tačiau tu užtveri man kelią į išmintį, 
keldama skausmą ir žlugdydama mane. 
Mano širdis kuždėjo: „Mažiau nerimauk, 
tarp žmonių esu kaip auksinė moneta, 
paslėpta dulkėse, bet netgi auksas neras pirkėjų, 
jei nebus iškeltas į šviesą 
iš manųjų gelmių.“ 


Širdies Sodas 


í 


Jei neturi mylimojo, ieškok, 
jei turi, kodėl nesidžiaugi? 

Jei tavo mylimasis nesukalbamas, atliepk tuo pačiu, 
jei nėra išauklėtas, pamokyk gero elgesio, 
jei stovi tau ant kelio, kovok su juo! 
Tačiau tu tik sėdi, tingiai mąstydamas 
apie gyvenimo keistybę. 
Keisčiausia, mano drauge, kad tu 
neieškai anapusybės. 

Esi šviesos būtybė, tačiau tavo širdis 
skendi tamsoj. 

Esi auksas, lydomas ant žaizdro, tačiau 
pats vis ieškai aukso. 

Pamiršai esąs senas girtuoklis, 
pažįstantis Meilės vyno skonį? 

Tegu tavo dvasia tampa akla viskam, išskyrus Dievą, 
maldauk per naktį, kad pakiltų spindulingas mėnulis, 
slypintis tavo būties šešėlyje. 

Geriu vyną, kuris yra meilės liepsna 
iš mano Mylimojo rankų. 

Tapk malkomis Mylimojo laužui, 
ir tavo gyvenimas nenueis veltui. 

Naktis akla aušros didybei, 
žmogus aklas mylinčiojo didybei. 
Kuris skundžias degąs, nėra mylintis, 
nes mylinčiojo širdis liepsnoja nuolatos. 


Jeigu nežinai, kad Meilė turi begalybę atspalvių 
Dievo akyse, esi tik akmuo. 
Vien Meilė gali išsunkti vandenį iš akmens, 
vien Meilė gali nubraukti rūdis nuo širdies veidrodžio. 
Kai Meilė visa savo didybe praveria burną tarsi banginis, 
ji praryja viską, 
ji išmuša protą iš vėžių ir užvaldo sielą. 

Meilė yra Tiesos liūtas. 
Nepasitikėjimas sukelia karą, pasitikėjimas atkuria taiką, 
tačiau Meilė abu juos paskandina ugny! 

Vien Meilės sparnai gali nuskraidinti širdį ten, 


kur gyvena Mylimasis. 

Tavo Draugas yra tavo akis, saugok jos skaistumą, 
nekelk dulkių savo liežuvio šluota. 
Šalinkis svetimųjų, ne draugų, 
kailiniai skirti žiemai, ne vasarai. 

Kai ego suartėja su kitu ego, 
stoja tamsa ir kelias prapuola. 

Kai vienas protas suartėja su kitu, 
randas daugiau šviesos ir kelias tampa ryškus. 

Mano poezija kaip Egipto duona, 
palikta per naktį ji žiedėja ir sukietėja, 
valgyk ją, kol šviežia. 
Mano poezija kaip žuvis sausumoje, 
dar virpanti, tačiau ilgainiui 
ji praranda gyvybę ir atšąla. 
Jeigu valgysi ją, įsivaizduok ją esant šviežią, 
tai, ką valgai, mano drauge, tėra tavo vaizduotė. 
Mano poezija gyvena tik šildoma sąmonės budrumo, 
pasaulio šaltyje ji miršta. 


Šis pasaulis kaip medis, 
o mes lyg pusžaliai vaisiai, laikomės jo, 
dar nepasirengę Karaliaus rūmams. 
Vaisiui sunokus iki saldumo, jis atitrūksta nuo šakos. 
Kai pajunti šio saldumo skonį, 
pasaulis praranda patrauklumą. 
Laikytis įsikibus šio pasaulio yra nebrandumo ženklas. 
Kol esi gemalas, 

tau terūpi gerti kraują. 

Tu gali būti tamsus kaip geležis, 
tačiau blizgink savo širdį, 
kol ji taps kaip veidrodis, 
atspindintis neregimybės atvaizdus. 
Tavo protas yra šlifavimo įrankis, 
naudokis juo, kol širdis ims spindėti. 
Tačiau tu tik įkalinai 
savo protą ir išlaisvinai jausmus. 
Žmogus yra lyg sudrumstas 
upės vanduo, nematai 
po juo slypinčių brangakmenių ir perlų. 
Nemaišyk vandens, jei nori matyti mėnulio 
ir žvaigždžių atspindžius. 
Žmogaus dvasia tarsi oras, tačiau kai pakeli 
dulkes, saulė dulsvėja. 
Dievas apdovanojo tave vaizduote, 
padėsiančia surasti kelią į Šviesą. 

Apie lietų naktį niekas nežino, 
nes visos sielos miega. 
Tačiau rožių sodo gaiva ryte 
paliudija lietų, kurio niekas nematė. 


Mano širdis yra austrė, 
mano Mylimojo veidas yra perlas. 
Jis užpildė visą erdvę, 
nieko man nepalikdamas. 
Stebiuosi sakančiais, 
kad tiesa karti, 
man ji tokia saldi, 
kad net nakties lūpos prasivėrė. 
Žmonės ieško maisto išorėj, 
tačiau manasis ateina iš vidaus. 
Jei nori tapti lengvas kaip angelai, 
negana nusimesti drabužius. 
Nusivilk savąjį aš. 


Atverki duris, Mylimasai, 
Tu esi vynas, aš esu taurė, 
Tu esi amžinas, aš esu laiko kalinys. 
„Nutilk, kvaily, kas atvertų duris pamišėliui?“ 

Vaikas graudžiai ašarojo prie tėvo karsto: 
„Kodėl jie gabena tave į tokį ankštą namą, 
tamsų ir šaltą, be kilimų, be durų 
ir be jokio išėjimo? 

Jokių maisto kvapų, jokių kaimynų, 
kodėl jie gabena tave į tokį nuošalų užkampį?" 
Berniukas, ėjęs su tėvu pro šalį, 
nugirdo vaiko raudas 
ir paklausė: „Tėve, ar šį kūną jie atgabens 
į mūsų namus? 
„Nekvailiok!“ - atkirto tėvas piktai. 


„Bet visa, ką sakė tas vaikas, tinka mūsų namams — 
nei kilimo, nei žibinto, nei maisto.“ 

Daug žmonių nugyvena be meilės, 
nesuvokdami, kad jų širdis yra tamsi ir ankšta, 
ten saulė niekad neįspįsta. 

Karstas geriau už tokią širdį. 

Praverk savo širdies langą 
ir žvilgterėk į Mylimojo veidą. 
Meilės užduotis šį langą sukurti, 
kad Jo Grožis apšviestų širdį. 
Tai tavo galioje, mano drauge, 
nenusuk žvilgsnio nuo Mylimojo veido. 
Susiraski kelią į savo paties šerdį 
ir atsikratyk visų kitų jausmų. 
Tavo rankose eliksyras, 
panaudok jį, ir jo alchemijai veikiant 
savo priešus paversi draugais. 
Šitaip tobulindamas save 
pajėgsi atspindėti Mylimąjį, kurio 


Malonė Dvasią maitina. 

Jei manęs nepažįsti, klausk tamsios nakties, 
ji yra mano vienišų ašarų ir raudų liudininkė, 
ji yra mano paslapčių sergėtoja. 

Tapau kantrus kaip kalnas, nuolankus kaip dulkės. 
Mano negandos tarsi dyglių tvora supa mano sodą, 
tačiau sykį ją peržengęs girti imsi 
trykštančius sodo šaltinius ir kvapnias rožes. 
Garbink Mylimąjį, palaiminusį sodą naujam gyvenimui. 
Taikus audėjas nepajėgs įvertinti karo meno, 
protas nepajus, koks saldus mylimojo skausmas, 
koks saldus tirpsmo skausmas, 
lyg druskos kruopelei tirpstant meilės jūroje. 
Tačiau nešvaistysiu žodžių pavargusiems protams, 
kalbėsiuos tik su jūros ištroškusiais. 

Save praradęs 
tapau Dievo vertėju. 
Dabar, girtas ar blaivus, 
vos žodį išlemenu. 

Žiaurusis ruduo atėjo! 
Raudona rožės suknelė suplyšo, 
gluosnis nubarstė šakas, 
atgailaudamas už praleistas maldas. 
Lelija išsitraukė kalaviją, 
jazminas dangstos skydu, ruošiasi kovai. 
Lakštingala, pavydėdama 
rožės gerbėjams, 
kenčia nebyli. 

Medžiai, keldami rankas iš nevilties, 
klausia, kodėl pasislėpė žiedai 
ir kas perlaužė našlaitės stiebą. 
Žiaurusis ruduo atėjo, 
tačiau nepraraski tikėjimo pavasariu, 
nes ką ruduo sugriaus, pavasaris atstatys. 
Visos šios kalbos apie rožes, lakštingalas ir sodus tėra 
tik širma, už kurios slepiuos, 


nes Meilė yra pavydi. 


rE 


Praradus tave, Mylimasai, : 
pavasaris manęs nebedžiugina, 
tegu dygliai nustelbia sodą, 
tegu lyja akmenimis. 

Atėjai, Mylimasai, pažadinai mane 
iš miego ir prapuolei. 

Mano širdy augai kaip mėnulis, 
tačiau, vos pažvelgiau į tave, tu išnykai. 
Akimirką išvydęs tavo sodą, 
nebeturiu kantrybės tęsti savo gyvenimo. 
Vienas gurkšnis tavo svaiginamo vyno 
pažadino meilės kančias ir ilgesį. 

Ar namas gali stovėti, 
jeigu jo pamatai buvo supurtyti? 
Meilės kelyje daug pakilimų ir nuopuolių, 
daug susitikimų ir išsiskyrimų. 

O, kokia begalinė man rodos kelionė 
į tą stebuklingą vietą, kur veda mano aistra. 

Sykį tikintysis paklausė Vartų angelo: 
„Ar tiesa, kad pragaras yra kelias, 
kurį pereina ir tikintys, ir netikintieji? 

Nes savame kelyje nemačiau nei dūmų, nei ugnies.“ 
„Tas kelias, kuriuo ėjai, išties buvo pragaras, — nusišypsojo angelas. — 
Tačiau tu įveikei savo žemesniąją prigimtį, 
todėl tau jis atrodo kaip sodas. 

Pasėjęs atsidavimo sėklų, tu pykčio ugnį 
pavertei užuojauta, o nežinojimą 
išmintimi. Pavydo dygliai virto rožėmis, 
ir dabar tavo ūmi siela virto rožių sodu, 


kur lakštingalos gieda giesmes.“ 

Gabendamas savo mantą tylos link, 
ieškok ženklų kelyje, 
tačiau nepagalvok esąs vienas iš jų. 
Nenuleisk akių nuo Pranašo draugų, 
jie tavo kelrodės žvaigždės. 
Tylėk, nes žodžiai tik temdo tavo regėjimą. 

Švelniai, švelniai pramerk akis 
ir pažvelk į Meilės veidą, 
stebeilykis į jos svaiginančias akis! 
Te jos šypsantis veidas nuvilioja tavo širdį 
į begalinį Meilės sodą. 
Paragauki jos vaisiaus saldumo, 
gerk jos rožių kvapą ir šok 
linguodamas tarsi gluosnis vėjyje. 
Išsižadėk pasaulietiškų malonumų, 
kad pagaliau išsipildytų 
begalinė Meilės paslaptis. 

Vienas šelmiškas mylimojo bučinys 
sukėlė tūkstantį šėlstančių liepsnų 
ir paliko mane apkvaitusį, liepsnojantį aistra. 
Pamišęs, kito bučinio laukdamas 
bėgu greičiau, negu daužos širdis. 
Kas būtų atsitikę, klausiu savęs, 
jeigu jis būtų pabučiavęs šešis ar septynis kartus? 

Aš kalbu, o jis liepia: „Tylėk!“ 

Aš tyliu, o jis šaukia: „Kalbėk! 
Aš jaudinuos, o jis liepia: „Nurimk!“ 
Aš esu ramus, o jis šaukia: 
„Nesi pakankamai išprotėjęs! 


Aš apsvaigau, ir mano širdis pabėgo. 
Kur ji nukeliavo? 
Ji išvydo priežasties grandinę nutrūkstant ir iškart pabėgo. 
Neverta ieškoti namuose, ji galėjo pabėgri 
tik į Mylimojo šventovę. 
Širdis, oro paukštis, 
baltasis Karaliaus sakalas, 
tikriausiai ji grįžo pas Jį. 


Kūnas tarsi puodas su dangčiu, 
pakelk dangtį, kad išvystumei, kas jame, 
gyvybės vanduo ar mirties nuodai. 
Susikaupk prie turinio, ir tapsi meistru, 
susikaupk prie puodo, ir būsi paklaidintas. 
Tavo akys mato tik kūną, 


o dvasios akis regi sielą. 


Širdies Sodas 


17 


„Kur mano mokytojas?" 
„Jis klajoja be tikslo.“ 

„Esu jo draugas; duok užuominą, 
kur rast jį galėčiau.“ 
„Ieškoki prie sodo upelio, nes jis 
įsimylėjo sodininką. 


Įsimylėjėliai yra beviltiški, panirę 
į savo mylimojo paieškas. 

Ar žuvis gali išgyventi sausumoje? 
Ar neištirptų sniegas, saulę įsimylėjęs? 
Argi varis nevirstų auksu 
Alchemiko rankose? 
Įsimylėjėlis ilgai neišbūna 
spalvų ir kvapų pasaulyje. 

Gali klajoti be tikslo, bet galiausiai ir tu 
būsi atvilktas prie Karaliaus kojų, 
tad kodėl neatėjus išsyk savo noru? 
Uždarau kalbos duris ir praveriu 
slaptą kelią į tylos pasaulį. 

Klaidingi žodžiai trikdo širdį, 
vien tiesa atneša santarvę. 
Klaidingi žodžiai lyg burnoje įstrigęs šiaudas, 
kurį širdis bando beviltiškai išspjauti. 

Tikras įsimylėjėlis tarsi liutnia, 
ji išgauna melodiją tik tuščia, 
vos jai prisipildžius, dainius deda ją į šalį. 
Jei esi pilnas savęs, 
nepajusi švelnaus Jo pirštų prisilietimo. 
Ištuštink save ir atsiduok, 
šitaip „čia apsvaigsta 
„niekur“ vynu. 

Mano Mylimasis širdį manąją laiko lyg plunksną, 
rašydamas visa, ką susigalvoja. 

Jis pakerpa plunksną kasdien, kad darbą atliktų, 

kartais pamerkia į rašalą, 
kartais sprigteli ją žemyn galva, 
kartais perskelia galą, jei prireikia. 
Kaip gydytojas Jis žino, kas geriausia ligoniui. 
Viena eilute Jis švariai ištrina visą pasaulį, 
kita apsaugo jį nuo negandų. 


Širdis, sąmoninga ir kartu nieko nesuvokianti, 
neturi nuomonės, tad paklūsta 
Mylimojo rankai, ją laikančiai. 
Šlovink širdį, kuri tapo sąmoninga! 
Galiu savo širdį plunksna pavadinti, tačiau niekas nepaaiškins 
šios formos, neturinčios formos, suvaržytos 
ir kartu turinčios laisvą valią, šio sąjungos paradokso. 

Grožis yra Sodas, 
rožių kvapas, čiurlenantis vanduo, 
kurs tykiai srūva... 
Ar žodžiais apsakysi tai, kas nenusakoma? 


Vienądien išvysi mane tįsantį smuklėje, 
turbanas užstatytas, maldos kilimėlis sulietas vynu. 
Apsvaigintas pašaipaus savo meilužio bučinio, 
matau jo garbanas, šokančias man ant delno. 
Pailsėjęs jis gundo mane neužmigti 
ir puotauti su juo iki pat aušros. 

Koks palaimintas esu, kad tas kerėtojas 
vilioja mano širdį lauk iš šito pasaulio. 

Išsiskyrimas lenkia vilties nugarą, 
žiaurumas suriša ilgesio rankas, 
tačiau įsimylėjėlis niekada nepuola į neviltį. 
Atsidavusiai širdžiai 
viskas įmanoma. 

Menestrelis yra artimas apgirtusio įsimylėjėlio palydovas, 
jo jėga ir maistas; 
jo pakylėtos dainos 
traukia įsimylėjėlį į smuklę. 
Tačiau menestrelis, nešantis Dievo vyną 
įsimylėjėliui, skirias nuo geidulingojo, 
kurio vynas uždega vien kūną. 
Vynas, apie kurį kalba mistikai, 
nėra įprastas Žmogui. 
Menestrelis žymi įsimylėjėlio tako 
pradžią, smuklė žymi pabaigą. 
Kai menestrelis ir įsimylėjėlis apgirsta, 
kurstytojas ir sekėjas tampa vienu. 

Kai džiaugsmas ir širdgėla ištirpsta vienas kitame, 
menestrelis pabunda ir uždainuoja: 
„Paduoki man taurę, Mylimasai, nesistebiu, kad Tavęs nematau, 
nes esi mano veidas, o artuma tėra klaidinantis šydas. 
Esi mano protas, nesistebiu, kad Tavęs nematau, 
nes mąstymas pinklus ir sudėtingas. 

Esi arčiau manęs nei kaklo vena, tačiau aš apsimetu 
šaukiąs Tave iš tolumos, kad pavydieji nepastebėtų, 
kas sėdi šalia manęs.“ 


Širdies Sodas 


Tapai kietas kaip akmuo. 
Ką gali akmuo padaryti stiklo širdžiai? 

Tik sudaužyti į gabalus. 

Juokiesi, kaip aušra juokias iš žvaigždžių, 

netenkančių savo gyvasties. 
Su trenksmu atvėrei mano širdies duris, 
ir visos mintys pabėgo, o mano nugalėta kantrybė 
išskubėjo paskui. 

Minties ir kantrybės netekus, nieko neliko, 
išskyrus pamišusią aistrą, karščiuojančią ir verkiančią, 
giedančią pakylėtas giesmes. 

Meilė yra kvietimas, o poezija yra balsas, 
tačiau daugiau nekalbėsiu, nes svarstant apie meilę 
žodžiai dūžta. 

Mano širdis sukos aistringai 
tavo žodžių ugny. 
Dabar suprantu - ką regėjau kaip ugnį, tebuvo ledas, 
ką regėjau kaip vandenį, buvo miražas, 


ir mūsų istorija tėra senas užmirštas sapnas. 


Širdies Sodas 


Kai pasirodo tikras įsimylėjėlis, 
pasipila nelaimės. 
Man patinka širdis, kuri pašiaušia septynias jūras, 
be baimės stodama prieš bangas. 
Man patinka įsimylėjėlis su ugninga širdim, 
pelenais paverčiantis patį pragarą. 
Man patinka širdis, galinti apsukti visatą 
apie savo pirštą, pagauti amžinąją šviesą 
ir pakabint lyg varveklį. 
Man patinka įsimylėjėlis su širdimi, didžiule kaip pasaulis, 
jis kaunas lyg liūtas ne vien su kitais, 
bet ir su savim, įsimylėjėlis, plėšantis 
visų širdžių šydus liepsninga Tiesos šviesa. 

Meilė yra nieko negeidaujančio Dievo bruožas, 
atgaila yra žmogaus bruožas, ji kirminas Meilės 
drakonui, juokingas Meilės akivaizdoj. 
Meilė bet kam, išskyrus Jį, yra netikra, 
nes tas, kas nėra Jis, tėra paauksuotas daiktas, 
išorėj švytintis, tačiau viduje tuščias, 
blizgiu auksiniu paviršium, tačiau tamsus iš vidaus. 
Akimirką, kai dieviškoji šviesa pranyksta, 
stoja tamsa, ir netikra meilė 
užgęsta kaip žvakė, 
kūnas tampa nereikalingas, o grožis sugrįžta į savo ištakas. 
Mėnulio šviesa grįžta į mėnulį, 
ojo atspindys išnyksta nuo juodos sienos. 
Dieviškoji Meilė yra Tobulybės Saulė, 
Dieviškasis Žodis yra jos Šviesa, 

o visos būtybės tėra jos šešėlis. 


Širdies Sodas 


Pavasari, tavo švytintis veidas 
primena Draugo veidą, 
ar tik nebūsi iš Jo pasiskolinęs? 
Esi šventė akims, 

tačiau tavo esmė nematoma 

kaip ir sielos. 

Žiemos išbandymai baigės, 
gražioji rože, pakelki galvą ir nusišypsok, 
griaustinis paskelbė pavasarį atvykstant. 

Lelija ragina savo jaunus pumpurus 
prasimerkti ir išvysti 
Sodo didybę. 
Šiaušiamos vėjo, nešančio 
saldų sąjungos kvapą, 


šakos šoka iš džiaugsmo. 


Mano taurė suskilo. 
Įsimylėjėlių sueigai 
tokia taurė nepritinka. 
Bet neapraudu suskilusio kūno, 
nes Vyno Nešėjas man paruošė kitą, 
tyro Dvasios vyno pilną. 

Sekdamas tave nusviedžiau 
širdį vėjams. 
Vienądien oras prisipildė tavo kvapo, 
mano širdis plėtės iš dėkingumo 
ir pažiro vėjy. 

Keista liga užklupo mano draugą! 
Dūsaudamas ir aimanuodamas per naktį, 
jis tranko galvą į sieną. 

Nėra jokių akivaizdžių ligos požymių, 
nei karščio, nei galvos skausmo. 
Gydytojas, patikrinęs pulsą, pareiškė, 
kad jo liga neįprasta, 
ją sukėlė širdis. 

Mano draugas nebevalgo ir nebegeria, 
ar gali būti, kad jį pagydys tik meilė? 
Viešpatie, pasigailėk, išgydyk jį nuo tos kančios. 


„Vaistai ir užkalbėjimai nepadės tikram įsimylėjėliui. 


Jeigu neatpažinsi ligos požymių, 
niekad nepatirsi tikrosios Meilės. 


Širdies Sodas 


Iš Mylimojo kiekvienas gauna pagal nuopelnus. 
Kol aš mėgaujuos Jo tyru vynu, tu geri actą. 
Saldumas yra cukraus esmė, 
ir jokie troškimai nepavers jo rūgščiu. 
Jei nori būti pamokslininkas, eik ir pamokslauk, 
tačiau aš esu Dievo muzikantas ir groju vien Jo melodijas. 
Jis nedavė man kito sielvarto, vien ieškoti rimų 
Jo eilėraščiams. Pagaliau Jis išlaisvino mane ir nuo šito. 
Tad imk šį eilėraštį ir suplėšyk į skutus, 
nes prasmė yra toli anapus žodžių sūkurio. 

Būti dervišu ir būti įsimylėjusiam 
reiškia būti pasaulio karalium. 
Meilės sielvartas yra paslėptas lobis. 
Sugrioviau savo širdies namus 
savo paties rankomis, nes žinojau, 
kad lobis glūdi mano griuvėsiuos. 

Meilė pasirinko mane iš visų kitų, 
atskubėjo ir skruostą paglostė. 
Kokia malonė! 
Alchemikas ištiesė ranką iš aukso kasyklos ir 
palietė man veidą. 


Jeigu atrodau kupinas išdidumo, tai dėl 
kvėpsmo, kurį Jis iškvėpė į mane. 
Pavydus mėnulis truktelėjo šydą nuo 
žydro dangaus skliauto man virš veido. 


Vynas liejos, tačiau taurės liko nematomos, 
bučiniai artėjo, tačiau lūpų nebuvo. 
Mėnulio šviesoje tamsi naktis tapo 

šviesi kaip diena. 


A 

Šią naktį per miegus Dievo namuose 

ieškojau mihrabo. Namuose, kuriuos surasi naktį 
be žibinto, nes jie patys yra Šviesos šaltinis, 
Dvasios penas. 
Tik ar išgyvens siela Šviesos namuose, 
kur grindys nuklotos žinių ir išminties kilimais, 

kur gyvena ekstazę patyrę sufijai, suglumę ir tylūs? 


Mano širdie, skrisk kaip paukštis į tą grožybių sodą, 
į saugų uostą anapus atšiaurios kūno dykumos! 
Ženk širdies sodan, 
rasi jame rožių, tyro vyno ir muzikos. 

Tavo skolintame kūne slypi brangi dovana, 
ieškoki jos ne tik tada, kai skauda, 
išmok mylėti anksčiau, negu mirtis tave pasišauks. 


Nesigundyk kaligrafijos grožiu, 
verčiau mokykis meilės rašto, jis nuves tave 
prie Mylimojo durų. 

Apgirski meile, ir surasi drąsos 
pasinert į begalinę jūrą. 


Širdies Sodas 

Užmigdyk savo mintis, 
neleisk joms mesti šešėlio 
ant tavo širdies mėnulio. 
Paskandink jas meilės jūroje. 


Po Tavo kojom driekias mylimų našlaičių ir jazmino takas. 
Tu kvėpteli į žemės grumstą, 
ir balandis pakyla aukštyn į dangų. 
Plaunies rankas, ir vanduo tampa auksu. 
Dyglys užkabina Tavo apsiaustą, ir jis virsta liutnia. 
Tavo palaužtieji tampa išmintingesni, 
vienu žvilgsniu Tu išvaduoji nelaimėlius iš kančių. 
Tavo kvėpavimas atgaivina visų širdis, 


bet verčiau patylėsiu, kad Tu kalbėti galėtum. 

Naktis tamsi tik atstumtiesiems, 
mano naktis, apšviesta Mylimojo veido, šviesi kaip diena. 
Visas pasaulis gali springti spygliais, 
o aš vartausi rožių patale. Visas pasaulis gali virsti griuvėsiais, 
o mano širdis gieda pakylėta. 
Pasaulio naujienos gali liūdinti ir slėgti, 
mano naujiena ta, kad išvis nėra jokių naujienų. 

Tavo nuostabus veidas yra mano širdies šviesa, 
Tavo gerumas suteikė sparnus, 

Tavo juokas man šventinė puota. 
Apsvaigusi nuo Tavo švelnaus kvapo 
širdis nebegali plakti niekam kitam. 

Žengiu džiugiai į Tavo kiemą 
ir ilsiuos Tavo garbanų šešėly. 
Paniręs į Tavo jūros palaimą 
pasiduodu prie Tavo kojų. 
Aš tapau Tavimi. 

Sakyk, mano drauge, kas didesnis, 
švytintis mėnulis, kvapus sodas 
ar Tasai, kuris juos sukūrė? 
Ar šviesus protas didesnis 
už jį sugalvojusįjį? 
Net Meilė, aukštinanti pasaulį, Jo rankose 
tampa minkšta kaip vaškas. 
Kai pajuntu liepsnojant plunksnas, 
Jis išskleidžia man sparnus. 
Kai jaučiu širdin smingantį durklą, 
Jis užstoja mane savo skydu. 
Iš manęs liko vien baiminga pagarba Jam! 


Kibirkštis iš liepsnojančios širdies, 
sudaužytos širdies atodūsis 


visad pasiekia Mylimąjį. 

Šlovės aušra stoja pažerdama spindulius, 
ir mano sielos paukštis pratrūksta giesmėm. 
Spindulingoj saulėj mano kūno dulkės nusėda, 
ir Mylimasis ateina prisėst šalia manęs. 
Jo malonės sujaudinta mano vieniša širdis 
džiaugsmingai suspurda ir ima šokti. 
Toji, kurios nugarą lenkė kelionė, 
grįžta į gyvenimą. 

Širdis yra pasaulio šviesa, 

o siela jo spindesys. 

Širdis suplaka kviesdama sielą šokiui. 

Kai užkasi savo paslaptį giliai širdyje, 
tavo noras greičiau išsipildys. 
Sėklų, užkastų žemėj, paslaptis 
atsiskleidžia sodui suvešėjus. 

Jei auksas ir sidabras nebūtų paslėpti, 


kaip jie subręstų kasykloj? 


Už 


Jokia mylinti širdis neužsisklendžia staiga be priežasties. 
Sėski prie jos durų ir budėk ligi aušros, 
slaptas meilužis pasirodo naktį. 
Tik pasaulio pančių nesurakinta širdis 
ištvers Mylimojo vaizdą. 
Ir susijungimo akimirką širdis 
lyg karalius su nematoma karūna 
šoks pakylėta, 
akmenis po kojom versdama deimantais. 
Tačiau patylėki, ši brangi paslaptis 


ne kiekvienai ausiai skirta. 

Mylėdamas prašyk beprotybės, 
atsisakyk protavimo, atsisakyk gyvenimo, 
leiskis į pavojingus nuotykius 


po dykumas, tvindomas kraujo ir ugnies! 


4 
“i 
M 


Šamsai, buvai apdovanotas amžinąja šviesa, 
žvelk kaip saulė į visus palankiai 
ir sudegink mūsų širdžių sielvartą. 
Ateik kaip pavasaris, prikeliantis nudžiūvusius augalus, 
ir ištirpdyk mūsų sušalusias širdis. 
Praverk mūsų lūpas maldai, kad numalšintume 
tavo amžinojo vyno troškulį. 

Begalinis žaliuojantis Meilės Sodas 
nokina vaisius anapus džiaugsmo ir sielvarto. 
Meilė visad žaliuoja, ji nepaiso pavasario, 
ji nepaiso rudens. 

Eikš ir dėkis prie įsimylėjėlių, 
mes atversime vartus į Meilės Sodą. 

Glauskis mūsų namų šešėly, 

nes mes esame saulės kaimynai. 

Galime būti nematomi kaip siela 

ir nepaliekantys pėdsakų kaip meilė, bet visąlaik 
esame su tavimi. Nemėgink mūsų apibrėžti, 

nes esame aukščiau visų sąvokų. 

Tu lyg upelis, įkalintas po žeme, 
prisidėk ir plūski su mumis kartu į jūrą. 
Mes pralošėm viską ir pasiekėm 
absoliučios tuštumos būseną. 
Žinodami, kad nežinome, 
dabar dainuojame nežinojimo dainas. 


O širdie, skriski, tu esi sąjungos feniksas! 
Niekas nepažįsta tavęs, nei žmogus, nei angelas, 
o tu vis tiek vagi ir suvilioji tūkstančius širdžių. 
Trumpam susilieji su pasauliu, tačiau netrukus 

ištiesi sparnus ir skrendi į neregimąją jo pusę. 
Dvasia tavęs neranda, tačiau tu esi jos plunksnos ir sparnai. 
Akys tavęs nemato, tačiau esi regėjimo šaltinis. 
Argi varis nevirstų auksu 
Alchemiko akivaizdoj? 
Ar sėklos nesudygtų pavasarį? 
Ar išmintis ir žinojimas nenublanktų 
tavo saulės šviesoj kaip tolimos žvaigždės? 


Esi vasara, tirpdanti pasaulio ledą ir sniegą. 


Ar kas ištvertų tavo liepsningą esatį? 
Tavo žvilgsnis sunaikino šimtus panašių į mane. 


Širdies Sodas 

Sėdėdamas vešliame sode po medžiu, 
sufijus, nuleidęs galvą ant kelių, užsimerkęs 
paniro į kontempliaciją. 

Praeivis, jo būsenos suerzintas, 
neišlaikęs paklausė: 

„Kaip tu gali miegoti? Domėkis 
Dievo ženklais aplinkui.“ 

Sufijus ramiai atsakė: 

„Dievo ženklus regiu savo širdy!“ 

Vienas mūsų knygos puslapis išmuš jus iš vėžių amžiams. 
Viena tikra akimirka prie širdies kojų 
iš mokytojų pavers jus mokiniais. 

Slepiu juoką savy ir apsimetu pykstąs, 
nes bendravimas su piktaisiais 
gali sukelti karą, 
todėl aš lieju ašaras už juos. 
Didžiuliame mano kūno mieste sielvartas vienoj pusėj, 
aš kitoje, vanduo vienoj pusėj, aš kitoje. 
Su piktais esu piktas, su mielais esu mielas. 
Šimtai panašių į mane šoka, 
apgirtęs Jo sode, kutenamas džiaugsmo plyštu juokais, 
mano kelias džiugus ir lygus. Mano širdis pražydo 

Jo sode, šoka ir garbina Jį giesmėmis. 

Kantrybė sako man: „Aš atnešu sąjungos naujienas. 
Dėkingumas sako: „Aš praturtinu širdį“ 
Protas: „Aš susitraukiu iš baimės prieš Jį.“ 
Meilė: „Aš esu kerai.“ 

Dvasia sako: „Esu Jo namų pamatai. 
Nežinojimas sako: „Nieko apie Jį nežinau. 
Išmintis: „Esu Jam skolinga už meistrystę.“ 

Susilaikymas sako: „Esu Jo patikėtinis. 

Pasiaukojimas: „Aš pasidaviau Jam.“ 

Yra šimtai religinių knygų, 

tačiau visos jos tėra vienas puslapis, 

yra šimtai skirtingų šventų vietų, 
tačiau altorius tik vienas. 
Visi keliai veda į vienus Namus, 
iš vienos sėklos tūkstančiai javų varpų išauga. 
Yra begalė valgio ir gėrimų rūšių, 
skirtų vieninteliam tikslui — prasimaitinti. 
Alkio akys godžios, 

bet pasisotinus viena valgio rūšimi 

visas kitas tavoji širdis atstumia. 


Širdies Sodas 

Kur skubi, girta širdie? 
„Ša! Ji bėga pas mane!“ 

Kodėl lakstai be tikslo išoriniam pasauly, 
jeigu tavo balsą girdžiu iš vidaus? 
„Sirdis dažnai sutrinka, ima kariauti, 
sukelia kančią ir skausmą, 
tačiau ji mano turtas. 

Sek paskui brangiąją širdį, kad ir kur ji žengtų, 
ji yra malda, kylanti į dangų, 
debesų krūties pienas, 
viesulingas vėjas sode. 

Neturi ji veido nei pavidalo, 
tačiau suteikia prasmę pasauliui, 
neturi galvos nei kojų, 
tačiau yra pasaulio galva ir kojos. 


Tai liepsna, apšviečianti kūną, 
be kurios šis pražūtų. 
Amžina ir stebuklinga, ji valdo visatą, 
pralieja karalių kraują, kelia sumaištį, 


bendrauja su visais, tačiau visad lieka viena.“ 

Laiminga ta akimirka, kai su užuojauta 
glostai mylimojo galvą. 
Laiminga ta akimirka, kai pavasario 
vėjas pakyla iš rudens gelmių. 


Laiminga ta akimirka, kai su vyno taure 
Mylimasis kviečia tave į sambūrį, 
nemirtingas vynas džiugina kiekvieną ląstelę. 


Laiminga ta akimirka, kai Mylimasis reikalauja 
pažado ir maloniai priima tavo įžadus. 


Laiminga ta akimirka, kai širdis sako: 
„Dar nepasodinau savo sodo, 
o tu atsiliepi: „Augs visa, ką pasodinsi. 


Laiminga ta akimirka, kai išsiskyrimas 
g y 
linki tau: „Labos nakties.“ 


Laiminga ta akimirka, kai aušra 
tave pasveikina: „Labas rytas.“ 


Laiminga ta akimirka, kai Meilė, 
susisupusi į dieviškos malonės debesį, 


lyja perlais virš dykumos. 


Širdies Sodas 


Dvasios Sodas 


TREČIA DALIS 


Dievo begalinę Malonę vadinu sodu, nes ji yra bet kokio 
dosnumo ir grožio šaltinis, visų sodų esmė. 
Kaip kitaip aprašyčiau tą, kurio akys nemato? 
Argi Dieviškoji Šviesa nebuvo pavadinta „žibintu“? 
Čia ne palyginimai, o alegorijos, 


tad suglumusieji gali pagauti Tikrovės blyksnį. 


Kiekvienu kvėptelėjimu, iš kairės ir dešinės, kviečia mus 
Meilės balsas. Ko gi dar ieškom? 
Bičiuliai, susikraukime mantą, 
palikim šį dulkiną pasaulį ir grįžkim į savo namus, 
kur sykį jau buvome angelų palydovai 
ir kur visi galiausiai sugrįšim. 


Mes aukštesni už dangų ir didesni 
už angelus. Mūsų tikrieji namai yra Dieviškoji Didenybė. 
Ar Mylimojo šlovė lygintina 
su dulkių pasauliu? Laimingas 
Jam paklūstantis, Jo saldų kvapą nešioja 
vėjas, o Jo šviesa gali perskelti mėnulį. 


Bičiuliai, grįžkime prie grynosios esmės šaltinio, 
kuriam niekas neprilygsta. Nepamirškime, 
esame perlai Dvasios vandenyne. Jeigu būtų kitaip, 
argi tos bangos plūstų be perstojo mūsų širdimis? 
Pirmapradė banga sukūrė šio kūno laivą, 
kai jis suduš, mes susijungsime su Draugu. 


Dvasios Sodas 

Kaip žvakės šviesą sugeria saulės spinduliai, 
taip upes sugeria jūra, 
taip įsimylėjėlis ištirpsta Mylimajame. 
Mylimojo veidas lieka nematomas, 
kol įsimylėjėlio galutinai nesugraužia ilgesys. 

Dosnumu Tau niekas neprilygs! 
Visos durys užtrenktos, išskyrus Tavo, 
ir pašalietis, naktyje pasiklydęs, 


randa vien Tavąsias duris. 


Dvasios Sodas 


Tik tyrame pasiaukojimo ore širdis skraido, 
tik pasiaukojimo karalystėje sklando dvasia. 
Tegu šviečia Dievo šviesa viršum visų įsimylėjėlių, 
kad jie surastų prieglobstį pasiaukojimo šešėly. 
Pasiūlyk įsimylėjėliui tūkstantį džiaugsmų, 
tačiau galiausiai jis pasirinks pasiaukojimą. 
Pažvelk į mane, atsidaviau kančiai 
ir patyriau tokią saldybę aukodamasis! 

Prie pasiaukojimo kojų pranašumui nebelieka vietos. 
Mano drauge, negaiški laiko su piktais žmonėmis, 
neleisk jų liūdesio dulkėms suteršti tavo džiaugsmo. 
Ištuštink namus, atsisakyk savęs paties 
ir pasikviesk į svečius Mylimąjį. 


Visi jie tik Tavo palydovai, 
saulės ir planetos sukasi Tavo orbitoje. 
Mylimasai, esu ieškantis ar ieškomas? 

Kol aš esu aš, Tuesi kitas. 

„Tu“ ir„aš“ neturi vietos sąjungoje. 


Tegu nelieka kojų, nešančių mus link dyglių, 
tegu nelieka galvų, kurios skatina mus neigti. 
Yra upelio viduriu srūvantis vanduo 
ir yra sušalęs vanduo pakrantėj, 
vienas sraunus, kitas stovintis. 

Saugokis, sraunusis, ir tu gali virsti ledu. 

Tai saulė akmenis paverčia perlais, 
tai amžinos meilės saulė, tavo širdy švytinti, 
žadina širdį tarnystei ir jos meistrystę augina. 
Karalius uždengia sakalo akis, tad jis gali nusigręžt 
nuo savos prigimties ir matyti vien karaliaus veidą. 
Klysta tas, kuris nusisuka nuo Mylimojo 
ir žvilgsnį kreipia kitur. 

Kvailys išsižada Kristaus, idant nusipirktų asilą, 
išminčius parduoda asilą, idant sektų paskui Kristų. 

Rinkis šviesą anapus dienos ir nakties, 
anapus proto sprendimų, rinkis šviesą, skleidžiamą Dievo. 
Išeidami iš tamsos esam mėnulio šviesa, 
grįžtanti į mėnulį, nes išties 


pas Jį visi mes sugrįšim. 

Mano mintys skrieja aistros sūkury, 
mano širdis suka ratus ore tarsi pakilęs paukštis, 
kiekviena mano būtybės dalelė viesuluoja. 
Ar ir mano Mylimasis visur viesulu sukas? 

Pavasaris atėjo, 
nepaliksime šio sodo ir jo aukštųjų kiparisų. 
Nusiimki kaukę ir uždaryk duris, 
tik tu ir aš likome šiame tuščiam kambary. 
Šiandien esam išskirtiniai meilės bičiuliai, 
rankose laikantys nerūpestingumo taures. 
Mielas menestreli, pagrok gražiausią melodiją, 
taurių nešiotojau, atneški vyno greičiau, 
kad galėtume gerti džiugiai ir užmigti laimingi 
amžinosios malonės paunksmėj. 
Šis vynas teka ne lūpomis, 
šį miegą atneša ne naktis. 

O širdie, tą akimirką, kai galutinai ištirpsi 
amžinajame vyne, tu pasieksi tobulybę. 
Šiandien ir yra tokios laimės, tokios šlovės diena, 
diena, apšviesta ne saulės, bet Pradinės Šviesos, 
kurioje tu gyveni, slapstydamasi Amžinybėj. 


Bet geriau patylėsiu, nes žodžiai apreiškia mintis, 
o mintys, nepalaistytos Dvasios, 
sparčiai džiūsta ir tuštėja. 


Darsyk muzika užtvindo orą, 
mano siela ištiesia rankas 
ir kviečia širdį šokti. 

Pasaulis šypsos, apsigaubęs spindulingu gaisu, 
stalas padengtas, svečias atvyko, 
pavasario kvapai viršum žalių pievų 
stiprėja, o aš apgirtau nuo meilės. 
Mano Mylimasis yra didžiulis vandenynas, 
o aš rūko garbana jo paviršiuj. 

Jis yra neįkainojamas lobis, 
aš esu dulkelė, niekas. 

Atleisk, kad giriuosi, 
tačiau galiu perskelti mėnulį pusiau 
Mylimojo šviesą pasitelkęs, 


nes esu pamišęs iš meilės! 

35 
Naktį, tarsi vėjo nešiojamas, 
klajoju bemiegis po miestą. 

Blaivūs žmonės elgiasi apdairiai, 

tik man nepavyksta išsaugoti sveiko proto, 

esu žlugęs ir girtas, nes įsimylėjęs. 


Žemiškos gėrybės ir tavo kūnas yra lyg sniegas, 
į nieką pavirstantis, tačiau tau 
sniegas atrodo vertesnis, nes tu abejoji. 
Tavo vertingos nuomonės, tikrumo trokštančios, 
nenuskris į Tiesos Sodą. 
Kai nuomonė įgyja žinių ir vystos toliau, 
ji ima skleisti tikrumo kvapą. 
Fantazija gimsta iš nuomonės, 
vizija ir intuicija — iš tikrumo. 


Ragavau Mylimojo saldybės, 
todėl tapau aiškiaregiu, mano kojos nebedreba, 
nevaikštau kaip neregys, 
drąsiai žengiu link savo dvasios namų. 

Ką Mylimasis pašnibždėjo rožei, 
priversdamas ją pražysti, tą patį tarė ir mano širdžiai, 
ir ji tapo 
šimtą kartų gražesnė. 

Atverki Malonės vartus, Mylimasai! 
Tu, visų sielų Siela ir tūkstančio pasaulių 
gyventojas, perkerti išsiskyrimo 
kaklą savo amžinuoju kardu. 


Pagaliau suspindo Tavo šlovingoji saulė, atnešdama 
jaunystės švytesį senajam pasauliui. 
Kokia šventė sielai, koks džiaugsmas! 
Vynas liejas, liutnios ir tambūrino garsai 
kyla į orą, rožių sodas prisipildė 
lakštingalos giesmių. 
Tarp žydinčių šakų įsimylėjėliai 
su taurėmis rankose 
šūkauja džiugūs, užsimiršę, 
nebeskiria taurės nuo vyno. 
Prašau, nusiųsk linkėjimus įsimylėjėliams, jeigu rasi 
bent vieną dar neapgirtusį, galintį perduot šią žinią. 

Meilė plūstelėjo mano venomis, 
apvalydama mane nuo manęs paties. 
Dabar esu pilnas Mylimojo, 


nieko daugiau, be vardo, neturiu. 

Šią naktį sapnavau save tuščią 
ir alpstantį nuo šlovės. 
Tuštumos grožis ir malonė 
svaigino mane ligi aušros. 

Regėjau šį prabangų skurdą kaip rubinų kasyklą, 
ojos spalva globė mane raudonais šilkais. 
Girdėjau ekstazės apimto įsimylėjėlių būrio 
šūksmus „Gerk, išgerk pagaliau! 
ir jaučiau Mylimojo žiedą ant savo ausies. 
Tūkstančiai balsų šaukė iš banguojančios 
Dvasios jūros, o mano siela kilo pagauta ekstazės. 

Jeigu tik žinotum, kokią palaimą patyriau būdamas niekuo, 
nepatarinėtumei man, kaip gyventi. 
Kai niekio kardas nutrauks mano gyvenimą, 
juoksiuos iš tų, kurie apraudos mano mirtį. 

Šiandien grįžo mane atstūmęs mylimasis. 
Ištikimieji draugai, eime šokti ir džiaugtis, 
mano lobis grįžo namo. 

Akys, grožėkitės sodu, ausys, rinkit 
svaigius žodžius, plaukiančius iš mano 
žavaus mylimojo lūpų! 

Šiandien amžinasis vynas liejas laisvai, 

o aš užmirštu bet kokį atsargumą. 
Esu medžioklinis sakalas, iš nelaisvės ištrūkęs. 
Mano širdis prarado kantrybę, 
ji nebesiklausys tavųjų pasakojimų. 
Esu grūdas, išriedėjęs iš dangaus svirno, 
kai pavasaris atskubės mano širdin, 
aš pratrūksiu žaluma. 


Žiema šiandien primena seniai užmirštą sapną. 


Kai leidžiuos į kelią, Jis yra mano vedlys, 
kai ieškau meilės, Jis yra mano kerėtojas. 
Kai stoju į kovą, Jis mano durklas, 
kai siekiu taikos, Jis mano pasiuntinys. 
Per puotą Jis mano vynas ir mano saldumynai, 
sode Jis jazmino kvapas. 
Kasykloje Jis rubinas, 
jūroje perlas. 
Dykumoje Jis oazė, 
dangaus skliaute jis žvaigždė. 
Kai mokaus kantrybės, Jis mano vienintelis Mokytojas, 
kai degu iš sielvarto, Jis mano smilkytuvas. 
Kai rašau, Jis mano plunksna ir popierius, 
kai ieškau rimo, Jis mano įkvėpimas. 
Kai pabundu, jis mano budrumas, 
kai užmiegu, Jis lankos mano sapnuos. 
Jo tobulumas nesuvokiamas, jokia plunksna ar teptukas 
Jo neaprašys. Mesk savo mokslus, 
tegu Jis tampa tavo knyga. 

Šiandien, nustebęs ir suglumęs, 
užtrenkiau duris minčiai 
ir atsigręžiau į muziką. 
Yra šimtai būdų priklaupti 
ir melstis prie Mylimojo altoriaus. 


Tu esi Saulė, Venera ar Mėnulis? 
Nežinau, 
Ko tikies iš suglumusio pamišėlio? 
Nežinau, 

Kokiose plynėse gyveni, 
supamas tobulos malonės ir darnos? 
Nežinau. 

Privertei mano širdį pražysti lyg rožę, 
Tavo veidas nušvietė manąjį, kas Tu esi? 
Nežinau. 

Esi bekraštė jūra, 
sklidina man nežinomų lobių, 
kas Tu esi? 

Nežinau. 

Esi begalinė Saulė, Dievo esybės šviesa, 
ar Tu esi Dievas? 

Nežinau. 

Bet geriau nutilsiu, kalbos vien sumaištį kelia, 
nuo Tavęs apsvaigęs, jau nebežinau, 
girtas esu ar blaivus! 

Kalbu apie Pavasarį, 
tačiau ne metų laiką. 
Kalbu apie girtumą, 
tačiau ne nuo vyno. 
Kalbu apie vėjy šokančias šakas, 


tačiau galvoje turiu Dievo kvėpavimą. 

Anapus regimų žvaigždžių yra žvaigždės, 
kur negresia pavojus sudegti ar susidurti, 
kur žvaigždžių keliautojai klajoja po kitas dangaus sferas, 
ne tik po tas septynias mums žinomas. 

Tos žvaigždės paveldėjo spindulingą Dievo šviesą, 
jos tarpusavy nėra nei sujungtos, nei atskirtos. 
Sielos po tų žvaigždžių ženklu yra tarsi meteorai, 
visas kliūtis pakeliui paverčiantys pelenais. 
Laikomos tarp dviejų Dievo pirštų, jos skleidžia šviesą, 
nepažeistą tamsos ir nedarnos. 

Nors Dievas pažeria šviesą viršum visų sielų, 
tik sąmoningoms sieloms pavyksta išskleisti apsiaustą, 
pagauti šviesą ir laikytis nusigręžus nuo visko, išskyrus Dievą. 
Negirdėję apie meilės apsiaustą 
taip ir lieka be jiems pažertosios šviesos dalies. 

Įžengi širdin, ir ji ima 
švytėti lyg Sinajaus kalnas. 
Įžengi į bet kuriuos namus 

ir nutvieski juos savo skaistumu. 
Esi vynas kiekvienoj puotoj, 
keliantis klegesį ir jaudulį. 
Kai džiaugsmai ir aistros apleidžia 
šį pavargusį pasaulį, 

Tu gražini jiems gyvybę, 
atskleisdamas nuostabius pasaulius anapus. 
Koks stebuklas! Esi šviesos šaltinis, 
sukantis ratus aplink žemę dieną naktį, 
Dangiškasis Karalius, vergui tarnaujantis. 
Elgeta prašo išmaldos iš karaliaus, 
tačiau ko karalius galėtų maldauti iš elgetos? 
Atsitiktinumų nebūna, 
niekas nesileidžia ieškojimų keliu be priežasties, 
be magneto traukos 
nebūna jokio veiksmo. 


Mano žodžiai yra maistas angelams, 
jie skundžias, kai tyliu. 
Nebūdamas vienas iš jų, ką tu žinai 
apie angelų maistą ar kas gaminama 
minties virtuvėje, kur vadovauja Dievas? 

Tiesos ieškotojas žvelgia anapus regimybės 
ir mąsto apie tai, kas paslėpta. Ką juslės pagauna, 
tik iškreipia. Mes tikimės ko nors, 
ko dar nėra, elgetos tikisi monetų, 
pardavėjai naudos, valstiečiai derliaus, 
mokiniai žinių, ieškotojai nušvitimo. 
Nebūtis yra Dievo iždas, 
pamažu tampantis regimu. 

Lediniai vėjai, svilinantis karštis, audros, 
debesys ir žaibai esti tam, kad pasimatytų 
skirtybės ir Žemė galėtų parodyt 
brangakmenius, pavogtus iš Visagalio Lobyno. 
Dievo gerumas atsiskleidžia pavasarį, Jo rūstybė rudenį, 
žiema yra nukryžiavimo alegorija, ji apnuogina 
tavyje slypintį vagį. Kūnas yra Dvasios šviesos neigėjas, 
todėl Dievas siunčia jam kančios ir skausmo išbandymus, 
kad Dvasios auksas taptų matomas. 


Nuolankusis, jeigu ieškai sąjungos, 
susirask vietą niekio širdyje. 
Sėdėdamas savo gyvenimo narvely, 
stebėk dvasios paukštį, kol jis neišskrido. 
Sykį apgirtai nuo amžinybės, 
tad pasiimk dabarties kardą ir perverk savąjį ego. 
Išpilk išsiskyrimo drumzles, tapk tyras, 
kad tikrovės taurė prisipildytų 
grynojo Dvasios vyno. 


Kol šliauži šia žeme tarsi gyvatė, 
nesitikėki lyg žuvis plaukioti Dvasios jūroje. 
Jeigu ieškai giminystės su niekiu, 
čiupk neigimo šluotą ir nušluok visas iliuzijas. 
Jeigu nori keliauti, kopk į prasmės kalną, 
jeigu nori apsistoti, įsikurk po žaliu dangaus kupolu. 
Nuolat kovok, visada būk ištroškęs, kad ir kokias aukštumas 
pasiektum, kopk aukščiau. 

Dvasia, turinti tikslą, visad atsiduria priešais duris, 
pakelki galvą ir skriski vienas link šviesos, 
nes kūnas tik meta ilgus ir tamsius šešėlius. 

Būk ryški liepsna ir tas, kuris dega, 
būk vynas ir tas, kuris jį geria, 
ir neapgirsk nė nuo vieno. 

Anapus tikėjimo ir netikėjimo 
plyti neaprėpiama ekstazės erdvė, 
kur mistikas guldo galvą 


ant Tiesos pagalvės. 

Pakliuvai į liūto nagus, 
mano drauge, nesitikėk laimės. 

Vien šiurkštumas įveiks tavyje tūnantį priešą. 
Žmogus, lazda daužantis kilimėlį, 
taikos ne į kilimėlį, bet į dulkes jame. 
Tavąjį ego dengia daugybė dulkėtų šydų, 
negali jų iškart pašalinti. 

Su kiekvienu smūgiu jie palengva 
išnyks nuo tavo širdies. 

Tačiau nemėgink pabėgti užmigdamas, 
aštrūs Mylimojo nagai persekios tave sapnuose. 
Dailidė drožia medį ne iš žiaurumo, 
bet siekdamas sukurti gražų pavidalą. 
Šiurkšti Mylimojo ranka yra palaiminga, mano drauge, 
ji sutaurins tave, ir galiausiai tapsi tyras. 

Įsimylėjėliui rūpi aistra ir siutas, 
Mylimasis žaidžia žavų atsainaus abejingumo žaidimą. 
Mokykis šviesos šokio iš atomų, 
mokykis kristi į laužą kaip naktinis drugys. 
Mokykis pulti kaip liūtas, nesėlink lyg lapė. 
Mokykis sklęsti kaip sakalas, 
neplazdenk nuo gėlės prie gėlės tarsi drugelis. 
Šaltinio vanduo atrodo saldus, tačiau neprilygsta 
vandenyno didybei. 
Tavo gyvenimas yra taurė, pilna paslapčių, 
neleiski joms ištekėti pro tavo akis ir ausis. 

Ko ieškai, mano drauge, 
šitaip giliai paniręs į žemiškus reikalus? 
Jeigu nesistengi dėl Dvasios, tavo duona liks neiškepusi, 
o likimas neišsipildęs. 
Nešvaistyk gyvenimo puošdamas savo antkapį. 
Geriau kapą iškask ir palaidok savąjį ego, paklusk Jam, 
ir Jo dvelksmas vėl pripildys tavo gyvenimą. 

Savo sielos veidrodyje, mano meile, 
dabar matau vien tavo spindulingą veidą, 
manoji siela ir tavoji yra viena. 

Mano protas buvo namų šeimininkas kadais, 
dabar jis tėra tavo tarnas. 

Mano dvasia skendėjo meilėj nuo pat pradžių, 
nors šiek tiek nerimavo dėl tavo žemiško pavidalo. 
O dabar, kai dumblas nusėdo 
ir grįžo mano skaidrumas, 
nebeliko „tu“ ir „aš“! 


Būdamas savimyla, 
esi toli nuo manęs net mano akivaizdoj. 
Nebūk toks, nes meilės kelyje 


esame tik tu arba aš. 

Mokytojas į gyvenimą žengia tyliai, 
Jo žinia girdima tik tyloj. 


Gerki Jo brangų vyną ir pamirški save, 
nežemink Jo meilės didingumo. 
Jis suka dangaus ratą, Jis padeda 
kenčiantiems tyloj. 


Sek paskui Jį be žodžių, Jam žinomas 
kiekvienas tavo veiksmas, Jis vieną po kitos atskleis 
mintis, slypinčias tavo širdy. 

Pavers jas paukščiais ir paleis į laisvę tyloj. 


Kad išvystum šio mėnulio grožybę, 
nukreipki žvilgsnį vidun, 
kalbėk ne apie šį pasaulį ar kitą, 
leisk Jam traukti tave link vienio 


tyloj. 

Jutau tavo sielvartą ir gilius atodūsius šią naktį. 
Neversiu tavęs ilgiau laukti. Pasiimsiu į 
slaptąjį sąjungos kelią, 
kad išsivaduotumei iš Laiko verpeto. 
Tačiau malonumai ir džiaugsmai, tavęs laukiantys pabaigoj, 
atpirks per kelionę ištvertą skausmą. 
Nes tremtis džiaugsmą sugrįžti namo padaro didesnį. 

Yra vienatvė, brangesnė už gyvenimą, 
yra laisvė, brangesnė už pasaulį. 
Nepalyginamai brangesnis už gyvenimą ir pasaulį yra mirksnis, 
kai lieki vienas su Dievu. 

„Kur pasisuksi, ten Jo veidas.“ 
Apdovanotieji aiškiu regėjimu 
Kūrėjo ženklus mato visur. 

Jiems visa, nesvarbu, augalai ar gyvūnai, 
virsta Dieviškojo grožio apmąstymais. 
Nugalėti įsimylėjėliai Mylimojo veidą 
įžiūri net vandeny, kurį jie geria, 
nors kiti mato vien savo atspindį. 

Neklausk, kodėl mano širdis kraujuoja, 
kodėl veidas išblyškęs, 
tiesiog eik šalin, netardamas nė žodžio. 
Vakar beldeis į mano širdį: 
„Atidaryk duris, tačiau tylėk! 
Aiktelėjau kąsdamas sau į ranką, kad neištrūktų riksmas. 

„Ko skundies? Esi mano fleita, 

kol groju tavim, nekalbėk apie skausmą. 

Bet kodėl mane kankini? 

„Tylėk ir sek paskui mane be žodžių.“ 
Kodėl pyksti, kai tyliu, ir reikalauji kalbėti? 
Jis meiliai nusišypsojo: 

„Eik su manimi, ir aš tau parodysiu. 

Ką matai kaip liepsningą ugnį, 
iš tiesų yra kvapnus sodas.“ 

Staiga ugnis virto rože ir 
sušnibždėjo: 

„Jeigu turi kalbėti, kalbėk vien apie mano 
Mylimojo meilingą gerumą.“ 


180 | 18! 


NN 
N y 


~ 
J 


Ieškoki meilės, ieškoki meilės! 

Ji tavo gyvenimo deimantas. 
Ieškoki Vienintelio, ieškoki Vienintelio! 
Jis tavo per amžius, 
bet nevadink Jo savuoju, nes tavo 
tėra sielvartas ir ilgesys. 

Kas rašytų ant jau prirašyto lapo? 
Kas sodintų medelį, kur jau pasodintas kitas? 
Žmogus ieškotų tuščio lapo ir pliko dirvono. 
Tapk plynas kaip žemė, kad Mylimasis galėtų 

pasėti savo sėklą, tapk tuščiu lapu, 

kad Jo plunksna galėtų rašyti jame. 

Nugalėjusieji savąjį ego dar prieš mirtį 
tampa angelų patarėjais ir vargšų globėjais. 
Jie išvydo Dvasią 
ir žino kaip gyventi. 


Šamsai, kokį kelią pasirinkai išvykdamas, 
kokiu slaptu keliu sugrįžai? 

Ar tuo pačiu, kuriuo kasnakt keliauja sielos, 
palikdamos tuščių narvelių miestą už nugaros? 
Paukštis surištais sparnais negali skristi, 
tik neprisirišanti siela 
pasiekia aukštesnius lygius, iš kur 
matos tiesa. 


Bet netrikdykime tylos 


tuščiais žodžių būgnais. 


Dvasios Sodas 


Nuolat prisimindamas Dievą, 
žmogus, Tiesos šviesos nutviekstas, 
artėja prie savo tobulos esmės, 
tos stebuklingos jūros, kur kiekviena banga 
lūžta šnabždėdama: „Aš esu Tiesa!“ 


Ego yra kopėčios, kuriomis kopiame 
ir nuo kurių galiausiai visi nupuolame. 
Kuo aukščiau ego užkopia, 
tuo žiauresnis krytis. 
Pasipūtęs ego per kvailumą skelbias 
esąs lygus su Dievu. 
Mirk sau ir gyvenk per Jį, 
jeigu išties ieškai Sąjungos. 
Siekis viešpatauti su Dievu niekada neprilygs 
buvimui Dievuje. 


Dvasios Sodas 


Grok meilei, mano puikusis muzikante, 
tęski įkvepiančias melodijas, nesustok. 
Esi vienintelis mano draugas, sielos paguoda, 
neišeik dabar, kai mano širdis įsimylėjo, 
tapo tokia jautri ir atvira skausmui. 


Kitaip nei žmogaus sielvartas, kurio skonis kartus, 
Meilės skausmas saldus, nevenk jo, 
nes jam palikus tave nors mirksniui 
tavo širdis virs kapu, 
o tu raudotoju. 
Apkabink Meilės skausmą, 
leisk jam tave paguosti, 
ir nakties sielvartas atsitrauks. 

Mano brangus dievaiti, koks tas gėrimas buvo aną vakarą? 
Noriu tokio paties visą likusį savo gyvenimą. 
Nejaučiau troškulio vynui, kol neišvydau tavo veido atspindžio 
taurėj, kurią įdavei man į rankas. 


Šiandien, apleistą ir liūdną kaip toji naktis, 
gaubia mane juoda išsiskyrimo skraistė. 
O, kaip trokštu išvyst tavo veidą ir švytėti vėl 
nelyg žemė, nutvieksta skaisčios ryto saulės. 
Išėjai paskubom, mano širdis nebevaldoma. 
Grįžk, mano meile, ir pamaitinki mane, kaip maitini 
dangaus sferas ir žemę. 
Sakau savo širdžiai: 
„Kentėk tylėdama ir nesiskųsk!, 
bet ji tapo kurčia. 


Dvasios Sodas 


Pražydau Jo pavasarį, 
gėriau vyną Jo vešliame sode 
ir ištirpau išvydęs Jo veido grožį. 

Žmogus, svetimuos kraštuos suklestėjęs, 
greit pamiršta gimtąjį miestą. Nenuostabu, jo dvasia 
irgi nepamena 
gimtinės senojo būsto. 
Lyg miegas jį užstojo pasaulis, 
kaip debesys užstoja žvaigždes. 
Jis apėjo daugybę miestų, tačiau niekad nebraukė dulkių 
nuo savo dvasios akių 
nei kiek nors stengės išgryninti širdį, 
kad pro paslapties plyšį aiškiai išvystų 
visą paveikslą. 


Dvasios Sodas 


Iz 
Kur mano išmintingasis muzikantas, 
grojantis tik meilei, kitų pageidavimų nepaisantis? 

Vildamasis jį sutikti pasenau ir suvargau, 
galbūt teks nusinešti savo troškimą į kapą. 

Jei sutiksi jį vaikštantį vieną pajūriu, 

perduok jam mano ilgesį ir ašaras. 
Vien aistringos širdies meilė jį gali prišaukti. 


Gėriau Tavo nektarą, Mylimasai, 
ir mano didybė augo. 
Dabar, kai skleidžiu Tavo saldų aromatą, 
net mirties angelas neturi vilties. 

Būki įspėtas, įsimylėjėli, apsvaigęs nuo meilės vyno, 
nesuvoki atsidūręs ant stogo atbrailos, 
sėskis arba leiskis. Kiekviena žavi akimirka, 
džiugiai leidžiama su Mylimuoju, yra tokia, tarsi būtum 
užsikoręs ant stogo atbrailos. 
Saugokis, drebėk dėl jos tarsi dėl lobio, 
nes nelaimė netrunka ateiti. 

Tu gali nematyti atbrailos, tačiau Dvasia regi ir baiminas, 
kad tavo nenuovokumas pastūmės tave leistis. 
Įsiklausyk į Nojaus ir Loto tautos įspėjimus, 
nes visi netikėti sukrėtimai, negandos ir mirtys 
ištinka ant džiaugsmo stogo atbrailos. 


Stebiuosi, Dvasia, tu gyveni šiame pasauly, 

tad kodėl dulkės negarbina tavęs, 
kodėl nuodai vis dar kartūs? 
Iš kur šis pyktis, prievarta, iš kur šis nenuovokumas? 
Vienądien tavo sode stebėjaus, 
kodėl tavo akivaizdoj dyglys lieka dygliu? 
Ar Dievas uždengė tavo veidą, idant liktumei paslapty, 

ar pati pasaulio akis tokia šiurkšti, 

kad įžvelgt nepajėgia tavo veido švelnumo? 


Dvasios Sodas 

Yra kita kalba anapus kalbos, 
kita vieta anapus dangaus ir pragaro. 
Brangakmeniai kasami kitoje kasykloje, 


širdis semia šviesą iš kito šaltinio. 

Kiek džiaugsmo ir skausmo kiekviena tavo kūno dalis 
patyrė, išnirusi iš nebūties! 
Kiekviena dalis turi savo istoriją ir saugo atminty 
tarp Laiko puslapių besislapstančio Aprūpintojo dovanas. 


Kaip ledas vasarą pasakoja apie šaltus žiemos vėjus, 
kaip vaisius žiemą pasakoja apie saulės glėbį, 
taip pasakoja ir sąjungoje gyvenantys, 
kupini neregimojo pasaulio paslapčių. 
Nusigręžę nuo pasaulio, gyvenantys ekstazėje po nematomu šydu. 
Liudijantys gyvenimo kūrinį ir sąjungos slėpinį. 


Dvasios Sodas 

Nepaliestas Meilės 
yra tarsi besparnis paukštis. 

Ką jis išmano apie pasaulį, 
Žinančiojo nepažindamas? 
Įsimylėjęs save, jis lengvai suklaidinamas 
ir neranda drąsos grįžti į kelią. 
Mylimasis saugo vartus, 
kuriuos tik Jis gali atverti. 

Nepajėgę praeiti pro juos netenka savo esmės. 
Aušrai stojus jie vis dar miega, 

o mūsų danguje saulė niekad nesileidžia ir nekyla. 


Šypsais taip žavingai, 
kokią paslaptį slepi savo širdy? 
Tavo juokas gaivus kaip aušra, 

kur praleidai šią naktį? 

Sukėlei gaisrą ir sėdi 

liepsnų vidury juokdamasis. 

Grįžai iš Dievo smuklės girtas ir 
linksmas, juokdamasis iš gėrio ir blogio. 
Tu pasirodai kaip juoko esmė. 

Visi medžiai nudžiūsta rudenį, tavo juokas 
gaivus kaip rožė. Iš kokio 
užburto sodo ateini? 

Esi tikrumas, kuris juokias iš nuomonės ir apsimetimo, 
esi kontempliacija, kuri juokias 
iš žinių sankaupos. 

Juokies iš kelio, keliautojo 
ir kelionės. 

Amžinos esaties akivaizdoje 
esi liudytojas ir paliudytasis! 


Dvasios Sodas 


Sūpuodamasis tarp džiaugsmo ir širdgėlos 
esi laikinumo grobis. 
Begaliniame Meilės sode auga ir kiti vaisiai, 
ne tik juokas ir ašaros, 
visad švieži ir žaliuojantys, jie nepaiso 


pavasario, jie nepaiso rudens. 

Suvaldyk ydingąjį ego ir teisti linkusį protą, 
turėdamas aiškų tikslą, tylus ir vienišas, 
galėsi pradėti kelionę link Dvasios. 
Mėnulis įžiebs ženklus tavo kely 
ir ves link vietos be jokių ženklų. 

Dažnai kartojai gražiuosius Dievo vardus, 
pagaliau ateina metas pažinti jų esmę. 
Nebesi ieškotojas, jau pasiekei Dieviškumo slenkstį. 
Tarnas ir karalius, regimas ir paslėptas, 


pagaliau tapai tylus kaip Dvasia. 


Dvasios Sodas 


Zali pasauliai, žaliuojantys sodai, 
rožės šypsos, rubinai spindi, 
sielos, jungdamosi viena su kita, 


atskleidžia Grožio didybę. 

Naktis sudaužė mano protą ir jausmus, 
nepalikdama vilties, baimės ar nusivylimo. 
Dievas pasiėmė mane į Malonės Jūrą. 
Nežinau, kokių gebėjimų Jis pripildys mane 
ir grąžins atgal į pasaulį. 

Vienus Jis apdovanoja savo didybės šviesa, 
kitus tuščiomis svajomis. 

Jeigu turėčiau savo nuomonę ir savų gebėjimų, 
mano sprendimai ir įžvalgos būtų man pavaldūs. 
Naktį sąmonė ir jausmai 
neiškeliautų be mano žinios. 

Turėčiau žinoti apie savo sielos kelionės pakopas 
ir miegui, ir negandoms užklupus. 

Bet galia išlaisvinti ar supančioti priklauso Jam, 
todėl lieku tuščiom rankom ir klausiu savęs, 
iš kur ateina manasis išpuikimas? 

Kai nesąmoningas, esu niekas, 
kai esu sąmoningas, aš kankinuosi. 

Išties nieko neturėjimo būvis man pritinka labiau, 
nes visos negandos kyla iš įsivaizdavimo, 
jog kažką turiu. 

Taigi liksiu nuogas stovėti su ašarom akyse prie Jo vartų, 
apakintas savo verksmo. 


Dvasios Sodas 


Aš suteikiu formą šiems eilėraščiams, Tu įkvepi jiems dvasią, 
nors ne, aš klystu, abi ateina iš Tavęs. 
Būk pagarbintas danguje ir ant žemės per amžius, 
kad žmonės taptų vieniu širdimi, 

vieniu siekdami tikslo ir vieniu su Dievu. 
Tegu išnyksta atskirtis ir dvilypumas, 

nes tikras gyvenimas esti vien sąjungoje. 

Atpažinimo akimirką mūsų sielos prisimins 

buvusios vieniu nuo pačios pradžios. 

Pavogiau žvilgsnį iš Tavęs, ir mano akys 
tapo ilgesingos bei liūdnos. 
Išgirdau vieną žodį iš Tavo lūpų, 
ir mano ausys apkurto, nebegirdi pasaulio. 


Tačiau, mano drauge, jei nesi to patyręs, 
tau nebūtina veltis į šio pasaulio reikalus. 


Dvasios Sodas 

Tapau jūra, 
ir kiekviena dalelė liepsnojo manyje pašlovinta, 
tapau ugnimi, 
ir kiekviena akimirka tapo amžinybe... 

Nakties maldos metu, kai saulė nusileidžia 
ir užsiveria juslės, atsiveria kelias į nematomą pasaulį. 
Miego angelas tarsi piemuo gena dvasias 
į bevietę vietą, į dvasines tūkstančio stebuklų pievas. 
Kai miegas ištrina šio pasaulio įspūdžius, 
kokius miestus, kokius sodus čia regi dvasia! 
Pamiršdama žemės 
prievoles ir naštą, 
širdis išsivaduoja iš šio pasaulio rūpesčių. 


Dvasios Sodas 


Auštant danguje pasirodė mėnulis, 
nusirito žemyn ir pažvelgė į mane. 
Tada kaip vanagas, paukštį medžiojantis, 
griebė ir nusinešė dangumi. 

Kai atsisukau, savęs nebeišvydau, 
per mėnulio malonę 


mano kūnas virto siela. 


Tęsdamas kelionę kaip siela, nemačiau nieko, išskyrus mėnulį, 


kol atsivėrė amžinoji paslaptis. 
Devynios dangaus sferos 
tilpo tame mėnulyje, 
mano gyvenimo laivas ištirpo tuose vandenyse. 
Jūra bangavo, protas vėl kilo 
virsdamas balsu, vanduo putojo 
ir iš kiekvieno putų burbulo kilo kažkokie pavidalai, 
kažkas rados tarsi kūnas. 
Ir kiekvienas kūno purslas, 
gavęs ženklą iš jūros, ištirpdavo, 
akimirksniu virsdamas Dvasia toje jūroje. 
Nelydimas karališkos Šamso iš Tebrizo sėkmės, 


niekada neišvysi mėnulio ir netapsi jūra. 

Plūstantis iš Dvasios vanduo neša jos skraistę, 
apvalydamas pasaulį per Malonę. 
Užsiteršęs, praradęs dorybes, 
jis skuba atgal į Pradžios Šaltinį. 

Tada, išsivalęs ir apsivilkęs tyrumo apsiaustą, 
plūsta atgal į žemę, 
paguoda ir vaistas pavargusiai sielai. 


Dvasios Sodas 

Užgimė Malonės aušra, 
amžinoji Šviesa užgimė! 
Metas sąjungai, 
metas pakantai ir dosnumui. 

Ar čia senojo Išminties Karaliaus veidas, 
ar tik šydas? 

Gali atsakyti, tik nepamirški, 
kad turi dvi galvas, 
vieną žemiškąją, kitą dangiškąją. 
Sutelk dėmesį į tą, kuriai leista regėt 
begalinius pasaulius, 
slypinčius anapus regimybės. 
Vyno Nešėjau, nenustok pilti vyno, 
net jeigu mūsų supratimo taurė 
per ankšta tiesai. 


Iliuzija, mūsų sukurta apie šį pasaulį, 
tarnauja vien proto troškimams. 
Gyvenimo esmė yra nebūtis. 

Iš anapus šydo 
tas Vienintelis sergi mūsų gyvenimą, 
nors pasauly esame tik šešėliai. 


Dvasios Sodas 


Ateik, ateiki arčiau! 

Kadangi tu esi aš, o aš esu tu, 
atskirties nebeliko. 

Esame Šviesa viršum Šviesos, 

tad iš kur ši prieštara, šis užsispyrimas? 
Kokia šviesa bėga nuo tokios Šviesos? 
Esame viena būtybė, tad kam šis dvigubas vaizdas? 
Kodėl turtingieji bjaurisi vargšais? 
Ir vieni, ir kiti yra tavo dalis, tad kuo gera dešinė, 
kuo bjauri kairė? 

Esame visiškai viena esybė, vienas protas ir viena galva, 
tačiau mums dvejinas dėl mūsų klaidingų nuostatų. 
Ar dar ilgai vilksi šį penkių juslių bagažą 
šešiomis kryptimis? 

Slinkis arčiau Sąjungos! 

Pakilki virš savanaudiškumo ir susiliek su visais! 
Būdamas vienas, tesi javo grūdas, 
tačiau kartu su visais esi aukso kasykla. 
Žinok, dvasia yra viena, o kūnų nesuskaičiuojama daugybė, 
panašiai ir migdoluos esama tos pačios rūšies aliejaus. 
Žodžio prasmė ta pati skirtingose kalbose, 
vanduo susilieja į viena, vos taurės sudūžta. 
Dvasia siunčia naujienas kiekvienam reginčiajam, 
nes Sąjungoje širdis laisva nuo žodžių vergovės. 

Pagaliau išvykai į neregimybės kraštą. 
Man įdomu, kokį kelią 
pasirinkai palikdamas šį pasaulį? 
Sulaužei narvą sparnais 
ir išskridai į Dvasios pasaulį. 


Buvai senės pagautas sakalas, 
tačiau išgirdęs Karaliaus būgną 
išskridai į bevietę vietovę. 
Buvai apgirtusi lakštingala tarp pelėdų, 
tačiau Jo saldus aromatas paviliojo tave į Jo rožių sodą. 
Kentei pagirias nuo prasto vyno, tačiau galiausiai radai 
savo kelią į amžinąją smuklę. 


Atitrūkai nuo vaivorykštės kaip strėlė, 
nutaikyta tiesiai į palaimos taikinį. 
Nepaisei klaidingų pasaulio ženklų 


ir nuskridai ten, kur nėra jokių nuorodų. 


O širdie, koks retas tu paukštis, ant savo baimės 
ir vilties sparnų kaip skydas meteisi 
tiesiai prieš ietį. Rožė bijo rudens, tačiau tu 
drąsiai sutikai žiaurius rudens vėjus. 
Ilsėkis dabar saugomas atsidavusių Mylimojo rankų. 


Dvasios Sodas 

Pažvelki man į akis, ir išvysi 
Dievo Grožį ir Tiesą. 
Dievas mato savo Grožį, mumyse atsispindėjusį, 
tačiau neišduok šios paslapties, 
nes Jis pralies tavo kraują. 

Palaiminta akimirka, kai sėdime sode, 
Tu ir aš. 

Du pavidalai, du veidai, bet viena siela, 
Tu ir aš. 

Paukščiai giedos amžinojo gyvenimo giesmes 
tą mirksnį, kai įžengsime į rožių sodą, 
Tuiraš. 

Dangaus žvaigždės ateis mūsų pasižiūrėti, 
mes, susiviję ekstazėje, gražūs kaip mėnulis, 
Tu ir aš. 

Rojaus paukščiai pritvinks pavydo 
išgirdę, kaip juokiamės laimingi, 

Tu ir aš. 

Koks stebuklas, sėdime čia, 

o kartu Irake ir Chorasane, 

Tu ir aš. 

Vienas pavidalas šioje žemėje ir Amžinybėje, 
Tu ir aš. 


Dvasios Sodas 

Ištirpau lyg druskos kruopelė 
tavo Ramybės jūroje. 
Neliko nieko, nei tikėjimo, 
nei tikrumo, nei abejonės. 
Mano širdyje užgimė žvaigždė, 
ir visi pasauliai ištirpo joje.. 


Pirmųjų eilučių rodyklė 


Rinkinių santrumpos 
D - Divan of Shams 
M (L, II, III, IV, V, VI) - Masnavi 
R - Rubayiat 
SK - Shafii Kadkani s Selection of the Divan 


Sielos Sodas 


Ar žinai, iš kur esi? D 2927 
Atsisakyk to, ką žinai, atsisakyk gyvenimo R 311 
Brangioji siela, jau dvelkia pavasariu D 3034 
Brangioji siela, neatidėlioki išvykos D 2873 
Dievas mums patiekė tokį stiprų vyną M IV 2683-2696 
Dvasininkų išmanymas grindžiamas religijos teise R 770 
Džiūvimo ženklai primena šaką M VI 2230-2239 
Gali būti dievobaimingas, atsidavęs maldoms R 550 
Gali būti išdidus ir savimi patenkintas, tačiau D1938 
Gėlės gyvena trumpai, tačiau proto sudaigintos 

M VI 4649-4652, 4659—4668 
Grasindamas savanaudžiams M IV 2138-2143 
Ieškotojau, kai jauti sielą susitraukiant M III 3734-3766 
Įpratai lėtai vaikščioti D 2894 
Yra du protai! M IV 1960-1968 
Įsimylėjėlių sambūris tarsi laužas D 2737 


Išdidus mokslo žmogau R 1581 

Jei esi riboto mąstymo M IV 2371-2383 

Jei pasakytum dar negimusiam kūdikiui M III 53-68 
Juslės yra proto įrankiai M III 3273-3279 

Kaip vieniša Dievo jūroje R 12 

Kai visi užmiega D 2003 

Kas yra tas uraganas, smogiantis iš dangaus D 2370 
Linkėjimai nuo girto meilužio! SK 87 

Mano Svečias pasirodė netikėtai D 2172 

Meilė yra mano religija! M VI 4059-4062 

Meilės Sode atsipalaiduoti nevalia R 673 

Miriau šimtus kartų, Mylimasai D1689 

Mūsų akims neduota Dievo matyti M I 1135-1144 
Mūsų juslės tarpusavy susijusios M II 3236-3244 
Neapsikvailink, mano drauge R 781 

Nepasiekdamas Tavųjų lūpų, Mylimasai R 1181 
Nesielvartauki dėl būtų džiaugsmų, būk tikras D 1937 
Nešiesi pilną krepšį duonos M V 1073-1075 

Norėčiau, kad sielvartas ir liūdesys R 537 

Nuplaunu visa, ką žinau, nuo savo širdies ir pamirštu save 
O sodininke, sodininke SK 289 

Paragauki džiaugsmo, kurį teikia tikrasis tikėjimas D 987 
Pasistatęs sau vištidę D 2937 

Pataikaudami savo puikybei vaikomės R 12 

Pirmoje pakopoje žmogus tėra forma M III 526-531 
Prašyk Dievo meilės, ne gyvenimo M VI 3171-3183 
Protas yra šviesus ir ieško teisingumo M III 2557-2558 
Sakyki, - paklausė mylimasis švelniai R 334 

Siela pelė yra graužikas M II 3273-3279 

Sugrįžk, mano siela, kiek dar. D 2572 

Sveika, saldžioji melodija! D 2916 

Širdie, būk atidi R 1406 


Šis kūnas yra svečių namai M V 3644-3646, 3676-3688 


Šokti nereiškia stryktelėt ant kojų R 1887 


Šviesos, kuri yra gyvybės šaltinis išminčiui M II 825-838 
Tavo protas gali pakilti į didžias aukštumas M II 2326-2332 


Tegu dulkės iš po tavo kojų R 650 


Tiesos paslapties neatskleisi klausinėdamas R 1088 


Tik nežinojimas laiko paukštį įkalintą narvely. M I 1541-1544 


Tūkstančiai kvailių velniui moka auksu D 869 

Vieną ankstyvą rytą sode nuskyniau gėlę R 1217 

Visą tą jaudulį sukelia taurė vyno D 1945 

Visi savanaudžiai malonumai lakūs ir apgaulingi 
M VI 4094-4106 

Vos iškelsi savo liūdesį R 133 

Žmogiškojo proto pakopos M V 459-463 

Žmogus gali ištverti trumpą lietų R 227 

Žmogus slepias už savo žodžių M II 845-862 


Širdies Sodas 


Apie lietų naktį niekas nežino M VI 2724-2725 

Aš apsvaigau, ir mano širdis pabėgo D 722 

Aš kalbu, o jis liepia: „Iylėk! R 1175 

Atėjai, Mylimasai, pažadinai mane D 2742 

„Atverki duris, Mylimasai R 1637 

Begalinis žaliuojantis Meilės Sodas M I 1793-1794 
Būti dervišu ir būti įsimylėjusiam R 320 

Eikš ir dėkis prie įsimylėjėlių D 1536 

Gabendamas savo mantą tylos link M VI 1594-1596 


218 


59 


100 


119 


96 


Grožis yra Sodas R 660 

Yra šimtai religinių knygų M VI 3667-3671 

Iš Mylimojo kiekvienas gauna pagal nuopelnus D 229 
Išsiskyrimas lenkia vilties nugarą R 438 

Jeigu nežinai, kad Meilė turi begalybę atspalvių D 1331 
Jei manęs nepažįsti, klausk tamsios nakties D 3041 


Jei neturi mylimojo, ieškok D 3061 


okia mylinti širdis neužsisklendžia staiga be priežasties SK 102 
y 


Kai pasirodo tikras įsimylėjėlis SK 98 

Kai užkasi savo paslaptį giliai širdyje M I 175-9 

Keista liga užklupo mano draugą! SK 50 

Kibirkštis iš liepsnojančios širdies R 736 

Klaidingi žodžiai trikdo širdį M VI 2576-2578 

Klausiu, nenustygstanti siela, iš kur atėjai D 2480 

Kūnas tarsi puodas su dangčiu M VI 650-655 

Kur mano mokytojas? D 2239 

Kur skubi, girta širdie? SK 154 

Laiminga ta akimirka, kai su užuojauta D 2814 

Mano Mylimasis širdį manąją laiko lyg plunksną D 2530 

Mano poezija kaip Egipto duona D 981 

Mano širdis yra austrė D 576 

Mano širdis sukos aistringai R 512 

Mano taurė suskilo D 600 

Meilė yra nieko negeidaujančio Dievo bruožas M VI 970-983 

Meilė pasirinko mane iš visų kitų D 1006 

Menestrelis yra artimas apgirtusio įsimylėjėlio palydovas 
M VI 644-669 

Mylėdamas prašyk beprotybės R 1627 

Naktis akla aušros didybei R 551 


Naktis tamsi tik atstumtiesiems D 1051 

106 
139 
18 
108 
80 
90 
78 
130 
II2 
129 
117 
127 
103 
77 
IOI 
102 
140 
141 
105 
82 
86 
III 
115 
113 
I20 


109 
131 
79 
124 


O širdie, skriski, tu esi sąjungos feniksas! D 3071 


Pavasari, tavo švytintis veidas D 2936 


Po Tavo kojom driekias mylimų našlaičių ir jazmino takas D 2006 


Praradus tave, Mylimasai R 890 

Praverk savo širdies langą M VI 3095-3100 

Sakyk, mano drauge, kas didesnis SK 110 

Save praradęs D 1389 

Sėdėdamas vešliame sode po medžiu M IV 1358-1362 
Sekdamas tave nusviedžiau R 32 

Sykį tikintysis paklausė Vartų angelo M II 2554-2568 
Slepiu juoką savy ir apsimetu pykstąs D 2142 

Šamsai, buvai apdovanotas amžinąja šviesa SK 171 

Šią naktį per miegus Dievo namuose D 2205 

Šis pasaulis kaip medis M III 1293-1297 

Šlovės aušra stoja pažerdama spindulius SK 106 
Švelniai, švelniai pramerk akis D 101 

Tapai kietas kaip akmuo D 2357 

Tavo Draugas yra tavo akis, saugok jos skaistumą. M II 25-29 
Tavo nuostabus veidas yra mano širdies šviesa SK 110 
Tik erdvioje širdies priebėgoje M III 514-515 

Tikras įsimylėjėlis tarsi liutnia M VI 4213-4215 

Tu gali būti tamsus kaip geležis M IV 2470-2485 
Užmigdyk savo mintis R 84 

Vaikas graudžiai ašarojo prie tėvo karsto M II 3116-3134 
Vienądien išvysi mane tįsantį smuklėje D 2324 

Vienas mūsų knygos puslapis išmuš jus iš vėžių amžiams R 1934 
Vienas šelmiškas mylimojo bučinys D 419 


Žiaurusis ruduo atėjo! D 1000 

135 
II4 
123 
93 
89 
126 
9I 
136 
116 
95 
138 
132 
I2I 
83 
128 
97 
IIO 
81 
125 
76 
104 
84 
122 
88 
107 
137 
98 
92 


Dvasios Sodas 


Anapus regimų žvaigždžių yra žvaigždės MI 754-762 
Anapus tikėjimo ir netikėjimo R 158 
Aš suteikiu formą šiems eilėraščiams, Tu įkvepi jiems dvasią 
M IV 3826-3829 
Ateik, ateiki arčiau! D 3020 
Atverki Malonės vartus, Mylimasai! D 2852 
Auštant danguje pasirodė mėnulis D 649 
Būdamas savimyla R 1445 
Būki įspėtas, įsimylėjėli, apsvaigęs nuo meilės vyno 
M IV 2147-2153 
Darsyk muzika užtvindo orą D 2967 
Dievo begalinę Malonę vadinu sodu, nes ji yra bet kokio 
M III 3405-3406 
Dosnumu Tau niekas neprilygs!: R 1569 
Ego yra kopėčios, kuriomis kopiame M IV 2763-2767 
Gėriau Tavo nektarą, Mylimasai R 522 
Grok meilei, mano puikusis muzikante D 1840 
Ieškoki meilės, ieškoki meilės: R 234 
Iliuzija, mūsų sukurta apie šį pasaulį R 204 
Yra kita kalba anapus kalbos R 403 
Yra vienatvė, brangesnė už gyvenimą R 565 
Įsimylėjėliui rūpi aistra ir siutas D 1848 
Ištirpau lyg druskos kruopelė R 1076 
Įžengi širdin, ir ji ima D 2838 
Jeigu tik žinotum, kokią palaimą patyriau būdamas niekuo R 1250 
Jutau tavo sielvartą ir gilius atodūsius šią naktį M III 4154-4158 
Kai leidžiuos į kelią, Jis yra mano vedlys D 2251 


Kaip žvakės šviesą sugeria saulės spinduliai SK 142 

143 


165 


170 


202 
210 
156 
206 


175 


192 


153 


144 
147 
185 

IQI 

186 
IBI 

209 
194 
178 
172 
214 
166 
159 
177 
I6I 

146 


Kalbu apie Pavasarį R 213 
Kas rašytų ant jau prirašyto lapo? M V 1961-1963 
Kiek džiaugsmo ir skausmo kiekviena tavo kūno dalis 


M VI 1795-1797, 1820-1822 


Kiekvienu kvėptelėjimu, iš kairės ir dešinės, kviečia mus SK 69 


Ko ieškai, mano drauge M III 128-132 
Kur mano išmintingasis muzikantas D 127 
Kur pasisuksi, ten Jo veidas. M VI 3640-3644 


Lediniai vėjai, svilinantis karštis, audros M II 2951-2964 


Mano brangus dievaiti, koks tas gėrimas buvo aną vakarą D 1407 


Mano mintys skrieja aistros sūkury R 747 

Meilė plūstelėjo mano venomis R 361 

Mokytojas į gyvenimą žengia tyliai D 1897 

Nakties maldos metu, kai saulė nusileidžia D 943 
Naktis sudaužė mano protą ir jausmus M VI 2321-2336 
Naktį, tarsi vėjo nešiojamas R 104 

Neklausk, kodėl mano širdis kraujuoja SK 362 
Nepaliestas Meilės D 721 

Nugalėjusieji savąjį ego dar prieš mirtį D 493 
Nuolankusis, jeigu ieškai sąjungos D 1876 

Nuolat prisimindamas Dievą R 529 

Pagaliau išvykai į neregimybės kraštą D 3051 

Pakliuvai į liūto nagus D 1139 

Palaiminta akimirka, kai sėdime sode D 2214 

Pavasaris atėjo D 2728 

Pavogiau žvilgsnį iš Tavęs, ir mano akys D 2378 
Pažvelki man į akis, ir išvysi R 1468 

Plūstantis iš Dvasios vanduo neša jos skraistę M V 200-206 
Pražydau Jo pavasarį R 1172 


Savo sielos veidrodyje, mano meile D 2243 

182 


195 
145 
173 
190 
179 
168 
187 
ISI 
157 
176 
205 
201 
154 
180 
196 
183 
169 
184 
21I 
171 
213 
152 
203 
212 
207 
188 
174 


Stebiuosi, Dvasia, tu gyveni šiame pasauly D 2555 
Sūpuodamasis tarp džiaugsmo ir širdgėlos M I 1793-1794 
Suvaldyk ydingąjį ego ir teisti linkusį protą D 2430 

Šią naktį sapnavau save tuščią D 2015 

Šiandien grįžo mane atstūmęs mylimasis D 2319 
Šiandien, nustebęs ir suglumęs R 82 

Šypsais taip žavingai D 2868 

Tapau jūra R6 


Tiesos ieškotojas žvelgia anapus regimybės M VI 1360-1367 


Tik tyrame pasiaukojimo ore širdis skraido D 2775 
Tu esi Saulė, Venera ar Mėnulis? D 1436 

Užgimė Malonės aušra D 464 

Visi jie tik Tavo palydovai D 2429 

Žali pasauliai, žaliuojantys sodai R 1903 


Žemiškos gėrybės ir tavo kūnas yra lyg sniegas M III 4115-4129 


Žmogus, svetimuos kraštuos suklestėjęs M IV 3632-3636 

Persų poetas, sufijų mistikas Rumi (1207—1273) 
yra vienas populiariausių poetų pasaulyje. Į šią knygą surinkti 
eilėraščiai iš įvairių Rumi veikalų. 
Prisilieskite prie Rumi išminties ir meilės, pajuskite 
Rytų kultūros ir poezijos grožį. 

Iš anglų kalbos vertė Eugenijus Ališanka 

Sėdėdamas savo gyvenimo narvely, 


stebėk dvasios paukštį, kol jis neišskrido. 


k 
Brog 


Tapkite Knygų klubo nariu! 

+ Naujausios ir populiariausios knygos 

